title: Mmabatho

text: Mmabatho (setswanaa, ) on kaupunki Luoteismaakunnassa Etelä-Afrikassa. Kaupunki oli aiemmin maakunnan hallintokeskus. Kaupunki sijaitsee lähellä Botswanan rajaa. Kaupunki sijaitsee 1277 m:n korkeudessa. Kaupungin väkiluku oli vuonna 1991 13 300 henkeä.


title: Mmabatho

text: Etelä-Afrikan apartheid-hallitus perusti Mmabathon 1970-luvulla Bophuthatswanan nimellisesti itsenäisen bantustanin pääkaupungiksi. Maan ensimmäisten vapaiden vaalien alla Bophuthatswana liitettiin uuteen North West -provinssiin ja Mmabathosta tuli sen pääkaupunki. Monet kaupungin keskeisistä rakennuksista on rakennettu Sun Cityn kasinosta saaduilla tuotoilla.


title: Katettu silta

text: Katettu silta on silta, usein yksikaistainen, jossa on sivuseinät ja katto. Katteet ovat yleensä puisia, tosin joissakin uudemmissa on myös betonia ja lasitetut sivuseinämät. Katettuja siltoja rakennettiin etenkin 1800-luvulla maamerkeiksi ja ne ovat pitkään kiinnostaneet kulttuuriperinnön suojelijoita.


title: Katettu silta

text: Puinen silta kestää lahoamatta 20–40 vuotta. Sillan kattaminen suojaa kantavia rakenteita ja sillan kantta. Suomessa rakennettujen katettujen siltojen esikuvat ovat olleet yhdysvaltalaisia ja sveitsiläisiä. Kantava rakenne on ollut yleensä ristikko tai riippuansas, jotka päällisin puolin muistuttavat toisiaan. Kantavissa rakenteissa saattoi olla myös muita tukijärjestelmiä lisänä.


title: Katettu silta

text: Tunnettu katettu silta oli nykyisen Tulkkilan sillan edeltäjä, vuonna 1893 rakennettu kolmeaukkoinen ristikkosilta, jonka punakaartilaiset polttivat 17. huhtikuuta 1918. Sillan ristikot olivat niin sanottuja Town-ristikoita. Town-ristikon kehitti ja patentoi vuonna 1820 yhdysvaltalainen Ithiel Town.


title: Katettu silta

text: Kirkonrakentaja Jaakko Kuorikosken pojan Juho Jaakko Kuorikosken (1841–1918) mainitaan rakentaneen Kaustiselle kolme katettua pitkäjännevälistä siltaa. Myös Jaakko Kuorikoski rakensi jokusen katetun sillan, jotka olivat ”rakennusratkaisultaan varsin erikoisia”.


title: Katettu silta

text: Juho Jaakko Kuorikosken rakentama Perhonjoen ylittävä Nikulan silta rakennettiin vuonna 1885, sillan jännemitta oli 25 metriä ja siinä oli muun muassa tukiansaita. Rakennetta pidettiin varsin käyttökelpoisena ja ilmeisen pitkän kehitystyön tuloksena. Sillan rakentamiseen osallistuivat kaikki kynnelle kykenevät, varsinkin maatukien kivien kuljettamiseen. Puuosat tehtiin talvella valmiiksi joen jäällä ja kuljetettiin rantaan odottamaan kevättä ja kasaamista. Nikulan silta kesti tulvat, tosin kettingillä puihin sidottuna. Kiviset maatuet saivat vaurioita, mutta ne korjattiin. Toinen Perhonjoen ylittävä silta, Rauman silta oli rakenteeltaan ja ulkonäöltään samantapainen: sillassa oli aumattu lautakatto ja lautakaiteet.


title: Katettu silta

text: Loimaan Köyliönkylään koulun kohdalle valmistui vuonna 2000 yksityisin voimin ykstyistielle puinen katettu silta, jolla on pituutta noin 30 metriä. Silta ylittää Kojonjoen ja johtaa yhdystieltä asuintontille.


title: Katettu silta

text: Vuonna 2001 valmistui Ypäjälle Loimijoen ylittävä Poukkasilta, katettu puinen ristikkosilta. Se sijaitsee noin 900 metriä yhdystie 2805:n Kurjensillasta itään.


title: Katettu silta

text: Kehä III:n parantamisen yhteydessä rakennettiin vuonna 2002 kevyen liikenteen reitille Keravanjoen ja sen myötä Helsingin ja Vantaan rajan ylittävä liimapuurakenteinen ristikkosilta, jossa on läpinäkyvä kate.


title: Katettu silta

text: Katettut puusillat ovat saaneet julkisuutta myös populaarikulttuurissa. Vuonna 1992 ilmestyneen Robert James Wallerin kirjan "The Bridges of Madison County" ja Clint Eastwoodin siitä vuonna 1995 ohjaaman ja tuottaman elokuvan "Hiljaiset sillat" tapahtumat sivuavat myös Iowan osavaltion Madisonin piirikunnan katettuja historiallisia siltoja. Iowalaiselle farmille saapuva valokuvaaja Robert Kincaid (Eastwood) pyytää tilan emäntää Francesca Johnsonia (Meryl Streep) neuvomaan tien Rosemanin sillalle. Rosemanin katettu silta esittää kirjassa ja elokuvassa itseään eli se on vuonna 1883 valmistunut puinen katettu silta, joka on edelleen alkuperäisellä paikallaan.


title: Seven Days, Seven Nights

text: Seven Days, Seven Nights on Hurriganes-yhtyeen yhdestoista albumi, joka julkaistiin vuonna 1983. Albumi on Remu Aaltosen tuottama. Kitaristi Janne Louhivuori erosi yhtyeestä ennen levyn äänittämistä ja hänen tilalleen yhtyeeseen tuli kitaristiksi kolmannen kerran Ile Kallio.


title: Seven Days, Seven Nights

text: Hurriganes pyrki tällä albumilla selkeästi etsimään uutta ilmettä. Erityisesti tämä korostuu Ile Kallion mietityissä kitarasoundeissa ja monissa päällekäisäänityksissä. Honey Aaltosen Hurriganes-kirjassa todetaan: "Tämä albumi on ehkä bändin kokeellisin ja ehkäpä eniten alkuperäisestä raa'an ja maanläheisen rockin esityksestä poikkeava". Albumi edustaa Hurriganesin studiotyöskentelyn yhtä ääripäätä huolellisen tuotantonsa ja studion mahdollisuuksien, mm. ajanmukaisten kaikujen käytössä, ja se on äänitetty Helsingissä Pitäjänmäen Takomo-studiolla. Remu Aaltonen toteaa Hurriganes-kirjassa: "Soundi on ihan mieletön... se oli mun mielestä määrätyllä tavalla aika kova, mutta toiset ihmiset voi ajatella niinkin, että levy oli jotain muuta kuin Hurriganesia".


title: Seven Days, Seven Nights

text: Singleinä albumilta julkaistiin "Love me Only" ja "Doreen". Cisse Häkkinen laulaa kappaleen "It's You Baby" Remu Aaltosen toimiessa muissa kappaleissa päävokalistina.


title: Seven Days, Seven Nights

text: Kaikki kappaleet säveltänyt Remu Aaltonen, sanoittanut Aaltonen, Ile Kallio ja Cisse Häkkinen sekä sovittanut Aaltonen ja Kallio.


title: Seven Days, Seven Nights

text: A-puoli


title: Seven Days, Seven Nights

text: B-puoli


title: Taitoluistelu talviolympialaisissa 1994

text: XVII talviolympialaisissa Lillehammerissa vuonna 1994 järjestettiin taitoluistelussa neljä kilpailua.


title: Feel the Noize – Greatest Hits

text: Feel The Noize - Greatest Hits on Sladen kokoelmalevy yhtyeen singlehiteistä vuosilta 1971-1991. Se nousi top-20:een Ison-Britannian albumilistalla. Kaikki kappaleet Holder/Lea, ellei toisin mainita.


title: Rugbyn SM-sarja

text: Rugbyn SM-sarja on Rugby unionin korkein sarjataso Suomessa. Kilpailun järjestää Suomen rugbyliitto. Sitä on pelattu yhtäjaksoisesti vuodesta 2002 lähtien. Sarja pelataan kesäkuukausina rugbymaalein varustetuilla nurmikentillä. Vuosina 2012 ja 2013 SM-sarjassa pelasi viisi joukkuetta kaksinkertaisen sarjan, jonka voittanut joukkue pääsi suoraan finaaliin pelaamaan 2. ja 3. sijojen keskinäisen semifinaalin voittanutta joukkuetta vastaan. Vuonna 2014 sarjajärjestelmä uusittiin kokonaan, ja mestaruussarja pelattiin 10 joukkueen kesken yksinkertaisena sarjana, jonka jälkeen pudotuspeleissä pelattiin semifinaalit ja finaalit. Uudet joukkueet sarjaan olivat Old Town Shamrocks (Porvoo), Vaasa Wolves, Kuopio Rugby Club, Pori Bombers ja Espoo Rugby Club. Vuonna 2015 Vaasa Wolves joutui luovuttamaan sarjapaikkansa pelaajaresurssien puutteiden vuoksi. Vuonna 2018 pelattavassa mestaruussarjassa on mukana kuusi joukkuetta. Uutena joukkueena sarjaan nousee virolainen Tallinna Kalev Rugby Club.


title: Rugbyn SM-sarja

text: SM-sarjan alapuolella on kuuden joukkueen 1-divisioona, joukkueista yksi on SM-sarjaseuran kakkosjoukkue. Divisioonan runkosarjan neljä parasta pelaavat keskenään välierät, joiden voittajat pelaavat keskenään divisioonafinaalin, jonka voittaja nousee SM-sarjaan kaudelle 2019.Elokuvaohjaaja Mika Ronkainen seurasi kuvausryhmineen OYUS Rugby -joukkuetta, sen jäseniä ja pelejä Rugbyn SM-sarjassa vuonna 2007. Materiaalista leikattu elokuva Freetime Machos tuli Suomessa teatterilevitykseen maaliskuussa 2010.


title: Hurrygames

text: Hurrygames on Hurriganes-yhtyeen kahdestoista ja viimeinen studioalbumi, joka julkaistiin vuonna 1984. Albumin tuotti Remu Aaltonen. Levyllä on musiikkia vain 28 minuutin verran. Sessioilla äänitettiin myös kappale "I Gotta Know", joka jäi tällöin julkaisematta. Kappale julkaistiin kolmetoista vuotta myöhemmin kokoelmalla "Double Trouble". Levyn jokaisesta kappaleesta kuvattiin myös musiikkivideo.


title: Hurrygames

text:
Albumista tehtiin myös videoversio, johon kappaleiden musiikkivideot koottiin samassa järjestyksessä kuin itse albumillakin. Videoversio julkaistiin sekä VHS- että Betamax-kasettina ja vuonna 2007 DVD-muodossa "Rock 'n' roll All Night Long 1973-1988" julkaisussa.
Hurrygames-videon kuvaaja on lahtelainen Juha Lepistö, joka on LP:n tiedoissa mainittu nimimerkillä Steadyrock. Hurrygames-LP:n kansikuva on myös otettu Juha Lepistön videomateriaalista.


title: Hurrygames

text: "Hurrygamesilla" yhtyeen yhteissoitto on live-esiintymisen omaista. Se jatkaa edellisen "Seven Days, Seven Nights" -albumin huolellisesti tuotetun musiikin linjaa. Ile Kallion mukaan Cisse Häkkinen oli muista jäsenistä eniten poissa studiolta ja kappaleiden kirjoitusvaiheista kasvavien alkoholiongelmien takia, joka selittää sen, miksi Cissen nimeä ei sävellyksissä näy. Cissen panostus oli pientä, sillä hän kävi studiolla vain soittamassa omat osuutensa eikä osallistunut albumin tuotantovaiheeseen. Aikaisempiin albumeihin verrattua "Hurrygamesia" myytiin melko vähän.


title: Hurrygames

text: Tämän levyn jälkeen yhtye julkaisi vielä viimeisen livelevyn Live at Metropol, mutta sen jälkeen on julkaistu lähinnä kokoelmia ja livelevyjä. Seuraava studiossa äänitetty albumi oli 17 vuoden tauon jälkeen vuonna 2001 julkaistu "30th Anniversary", jolla tosin soittaa Remu Aaltonen uusista soittajista kasatun Hurriganes-kokoonpanon kanssa esittäen uusittuja versioita vanhoista Hurriganes-klassikoista.A-puoli


title: Hurrygames

text: B-puoli


title: Loistoviiripyrstö

text: Loistoviiripyrstö ("Aphyosemion bitaeniatum") on Afrikasta kotoisin oleva "Nothobranchiidae"-heimon hammaskarppikala. Se on helppo sekoittaa kaksijuovaviiripyrstöön ("Aphyosemion bivittatum").


title: Loistoviiripyrstö

text: Loistoviiripyrstö kasvaa noin viisi senttiä pitkäksi. Se on vartaloltaan pitkulainen, varsinkin koiraan evät ja pyrstö ovat pitkät ja liehuvaiset. Kalasta on erilaisia värimuunnoksia, jotka hohtelevat sinisen, vihreän, punaisen ja oranssin sävyissä.


title: Loistoviiripyrstö

text: Loistoviiripyrstö on kotoisin Afrikasta: Togon, Beninin ja Nigerian alavilta rannikkoseuduilta.


title: Loistoviiripyrstö

text:
Loistoviiripyrstö on pieni, vilkas ja varsin helppohoitoinen akvaariokala, jota kuitenkin harvoin tavataan Suomen akvaarioliikkeissä. Kala hyppää herkästi ulos akvaariosta, joten peitinlasit ovat välttämättömät.
Loistoviiripyrstö on peto ja syö lihapitoista ruokaa, johon voi kuulua myös hiutaleita.
Lämpötilaksi suositellaan 20–22 °C. Kala pärjää lämpimämmässäkin, mutta jää lyhytikäisemmäksi. Veden tulisi olla pehmeää ja hiukan hapanta.


title: The Very Best of Slade

text: The Very Best of Slade on Sladen kokoelma vuodelta 2005. Periaatteessa se on "Feel The Noize – Greatest Hits" -kokoelman uudelleenjulkaisu lisälevyllä varustettuna. Ainoastaan kappale "Radio Wall of Sound" puuttuu, ja se on korvattu kappaleella "Thanks For the Memory (Wham Bam Thank You Mam)".


title: The Very Best of Slade

text: Levy 1:Levy 2:


title: Norman Lear

text: Norman Milton Lear (s. 27. heinäkuuta 1922, New Haven) on yhdysvaltalainen käsikirjoittaja, tuottaja ja liikemies, joka on tullut tunnetuksi muun muassa "Perhe on pahin" -sarjan ja useiden muiden suosittujen televisiosarjojen luojana.


title: Norman Lear

text: Lear on "Air Medalilla" palkittu toisen maailmansodan veteraani. Tilannekomedian lisäksi hän on myöhemmin työskennellyt jonkin verran myös elokuvan parissa. Hän yritti paluuta televisiotuottajaksi vielä kuin 1990-luvulla, mutta ei saavuttanut uusilla sarjoillaan mainittavaa menestystä yleisön keskuudessa.


title: Norman Lear

text: Lear oli Oscar-ehdokkaana ja sai neljä Emmyä 1970-luvun alkuvuosina sekä lisäksi vuonna 1978 Peabody-palkinnon. Hänellä on oma tähtensä Hollywood Walk of Famella, ja hänet valittiin vuonna 1984 ensimmäisten joukossa Television Academy Hall of Fameen.


title: Norman Lear

text: Presidentti Bill Clinton myönsi Norman Learille vuonna 1999 korkean National Medal of Arts -taidepalkinnon.


The Slade Box – A 4 CD Anthology 1969–1991 on englantilaisen Slade-yhtyeen vuonna 2006 julkaistu kokoelmaboxi. Se on osa Salvo-yhtiön Slade-remasterointisarjaa, joka käsittää alkuperäisen Sladen toimintakauden 1969–1991.


title: Slade B-Sides

text: Slade B-Sides on Sladen kokoelma, joka nimensä mukaan sisältää yhtyeen singlejen B-puolia. Albumi kuuluu Salvon Slade-remasterointisarjaan.


title: Slade B-Sides

text: Kaikki kappaleet kirjoittaneet Noddy Holder ja Jim Lea, ellei toisin mainittu.


title: Burnout Paradise

text: Burnout Paradise (työnimi Burnout 5) on Criterion Gamesin kehittämä ja Electronic Artsin julkaisema "Burnout""-pelisarjaan kuuluva ajopeli. Peli julkistettiin 29. elokuuta 2006 ja julkaistiin 25. tammikuuta 2008.


title: Burnout Paradise

text: "Burnout Paradisen" merkittävin uudistus aiempiin osiin nähden on Paradise Cityn muuttaminen avoimeksi pelimaailmaksi. Radat eivät sijoitu suljetuille tieosuuksille, vaan kaupungin kaduille, joilla navigointi on pelaajasta kiinni. Ratojen lähtöpisteinä toimivat risteykset, joihin pysähtymällä kisatapahtuman voi aloittaa. Radan perusasetukset määräytyvät esimerkiksi kisan paikan perusteella. Kisojen suoritusjärjestys on mielivaltainen. Voitoista peli palkitsee uusilla ajoneuvoilla ja pelaajan ajokortin korotuksilla.


title: Burnout Paradise

text: Pelissä on muutamia erilaisia kilpailutyyppejä. Tavallisissa kilpailuissa pelaaja pyrkii ajamaan ensimmäisenä maaliin. Romutushaasteissa tarkoituksena on tuhota määrätty määrä kanssakilpailijoita esimerkiksi kiilaamalla kilpakumppanien autot kaiteisiin. Selviytymisajoissa pelaaja on tekoälykuljettajien romutettavana ja pyrkii selviämään ehjänä maaliin. Temppukilpailuissa peli antaa pistetavoitteen, joka on rikottava hyppyjä ja muita temppuja tekemällä aikarajan puitteissa. Aikahaasteissa pelaaja pyrkii ajamaan tietyllä autolla määränpäähän sallitussa ajassa.


title: Burnout Paradise

text: Kilpailuja voi ajaa yksinpelin lisäksi verkossa. Verkkomoninpeli tukee kahdeksaa samanaikaista pelaajaa ja on liitetty yksinpelin oheen siten, että siirtyminen pelimuodosta toiseen olisi mahdollisimman helppoa. Verkko-ominaisuuksien läheisyys näkyy myös siinä, että tieosuuksien parhaimmista ajoista voi kilpailla pelkästään yksinpeliä pelaamalla.


title: Burnout Paradise

text: Sarjan ominaispiirteisiin kuuluva vauriosysteemi on myös uusittu. Autot voivat hajota useisiin palasiin ja metalli vääntyy suhteellisen realistisesti, kun ajaa tien reunalla oleviin tavaroihin. Kaupungissa liikkuu muita autoilijoita, joihin voi törmätä, mutta ei kevyttä liikennettä. Erityispiirteenä pelin autot ovat aina tyhjiä eli niissä ei nähdä kuljettajaa tai matkustajia.


title: Burnout Paradise

text: Pelin kehittäjätiimiin kuuluva Alex Ward kertoi, että he yrittivät luoda todellisen uuden sukupolven pelikokemuksen, jossa yhdistyvät hyvä pelattavuus ja tunnelma. Ward on myös sanonut, että PlayStation Eye- ja Xbox Live Vision -kameroilla on käyttöä pelissä, sillä niillä voi ottaa kuvia omista voitoistaan ja vastustajien autojen hajoamisista. PS3-versio tukee myös PlayStation 2:n EyeToy-kameraa.


title: Burnout Paradise

text: Jotkut trailerit ovat sisältäneet ajoneuvojen muokkaamista, mutta pelissä ei ole mahdollisuutta muokata kulkupelejä muuten kuin maalaamalla.


title: Burnout Paradise

text:
Pelin julkaisun jälkeen peliin on tarjottu ilmaisina lisäosina uusia autoja ja ominaisuuksia. Merkittävimpiä lisäosia ovat moottoripyörät ja vaihtelevat vuorokaudenajat, joita ei ole sarjassa aiemmin nähty. Moottoripyörille on autoista poikkeavat kisahaasteet ja ne ovat pelin ainoita ajoneuvoja, joiden yhteydessä nähdään kuljettaja. Vastapainoksi moottoripyörien kolarit ovat huomattavasti autoja pelkistetympiä ja joskus kolarianimaatio jätetään kokonaan näyttämättä.
Peliin on tullut myös paljon muuta maksullista lisäsisältöä. Esimerkiksi lisäosa Big Surf Island lisäsi uuden saaren lisäksi uusia autoja ja haasteita. Burnout Party -moninpelimuodossa 2-8 pelaajaa voivat pelata vuorotellen erilaisia haasteita, joiden yhteispisteet ratkaisevat voittajan. Party on klassinen samalla koneella toimiva moninpelimuoto, eikä siihen sisälly verkkotukea. Peliin on myös mahdollista ostaa autopaketti jolla saa avattua kaikki pelin autot. Lisäksi peliin julkaistiin jäljitelmät "Paluu tulevaisuuteen" ja "Haamujengi" -elokuvien sekä "Ritari Ässä" ja "The Dukes of Hazzard" -tv-sarjojen tunnetuimmista autoista. Pelissä on myös leluauto-versioita pelin legendaarisimmista autoista, kuten Hunter Manhattanista ja Cavalrystä. Pelissä on myös kaksi uutta Speed-boostiluokan autoa, Carson Extreme Hot Rod ja Montgomery Hawker Mech, jotka tuovat kaksi erilaista boost-tilaa. Peliin on myös tullut Internetissä pelattava rosvot ja poliisit -pelimuoto.


title: Burnout Paradise

text: Alkuperäisestä "Burnout Paradisesta" julkaistiin helmikuussa 2009 "The Ultimate Box" -versio, joka sisältää pääpelin lisäksi PlayStation Storessa julkaistut lisäosat ja päivitykset. Mukana on myös helmikuussa ladattavaksi tullut maksullinen Burnout Party -lisäosa, joka lisää peliin uuden bilepelitilan.


title: Burnout Paradise

text: "Burnout Paradise: The Ultimate Box" julkaistiin konsoleiden lisäksi Windowsille. Se on ensimmäinen "Burnout"-sarjan peli kyseisellä alustalla. PC-versio vastaa sisällöllisesti konsoliversioita, mutta tehokkaiden tietokoneiden omistajat voivat hyödyntää yli tuplasti korkeampaa kuvan tarkkuutta kuin konsoliversioissa tai pelata peliä usean näytön laajakuvajärjestelmällä. Grafiikkaan on lisätty Screen Space Ambient Occlusion -tehoste, jonka kytkemällä peli jäljittelee tavallista paremmin valon ja varjon jakautumista. Lisäksi PC-versiossa on mukana mahdollisuus epäonnistuneen kisan uusimiseen ajamatta takaisin lähtöpisteeseen. Peliä voi pelata näppäimistöllä, mutta se tukee myös erilaisia peliohjaimia.


title: Burnout Paradise

text: PC-versio julkaistiin levyversion lisäksi ilmaisena, vapaasti jaettavana kokeiluversiona Internetissä. Kokeiluversiossa voi puolen tunnin ajan ajaa vapaasti koko kaupungissa sekä osallistua muutamiin kisoihin ja verkkopeliin. Kokeilurajoitteet poistetaan joko syöttämällä ja varmentamalla olemassa oleva CD-avain tai hankkimalla avain mukana olevan Burnout Storen kautta.


title: Burnout Paradise

text: Peli on saanut arvosteluissa paljon hyviä arvosanoja, ja avoimesta maailmasta ollaan pääosin pidetty.


title: Burnout Paradise

text: Peli sisältää yhteensä 60 kappaletta, joista 40 on oikeiden artistien esittämiä. Loput 20 kappaletta ovat Criterionin omia säveltämiä. Pelin käynnistäessä Guns 'n' Roses- Paradise City lähtee soimaan.


title: Sitrusheinät

text: Sitrusheinät eli sitruunaruohot ("Cymbopogon") on noin 55 lajia käsittävä heinäkasvisuku. Suvun lajit ovat monivuotisia, jopa kaksimetrisiksi kasvavia heiniä, jotka tuoksuvat voimakkaasti sitruunalle. Lajeja kasvaa laajalla alueella Afrikan, Aasian ja Oseanian trooppisilla ja lämpimillä alueilla. Suvun tärkeimmät lajit ovat malabarinsitrusheinä ("Cymbopogon flexuosus"), joka kasvaa Kambodžasta Intiaan ja Sri Lankaan ulottuvalla alueella, sekä intiansitrusheinä ("Cymbopogon citratus"), joka lienee alun perin peräisin Malesiasta.


title: Sitrusheinät

text: Sitruunaruoho on tärkeä ja keskeinen mauste monissa Kaakkois-Aasian keittiöissä, etenkin thaimaalaisessa sekä vietnamilaisessa. Kasvista käytetään lehtiruusukkeen pehmeää sisäosaa, ja se lisätään ruokaan tavallisesti tuoreena tai soseutettuna. Joissakin Afrikan maissa sitruunaruohosta tehdään teetä. Sekä tuoksu että maku muistuttavat sitruunaa muttei kuitenkaan sisällä sitrushedelmien hapokkuutta. Maun lähteenä on sitraali, jota on kasvin sisältämästä öljystä jopa 80 %.


title: Sitrusheinät

text: Maustekäytön lisäksi joitakin lajeja käytetään hajuste- ja kosmetiikateollisuudessa. Lisäksi sitruunaruoholla uumoillaan olevan myös terveydellisiä vaikutuksia potentiaalisena särkylääkkeenä.


title: The Collection 79–87

text: The Collection 79–87 on Sladen kesäkuussa 2007 julkaistu kokoelma-albumi, joka sisältää materiaalia vuosilta 1979–1987. Se kuuluu Salvon Slade-remasterointisarjaan.


title: Rockin’ Hurriganes

text: Rockin’ Hurriganes (tai pelkkä Rockin’) on Hurriganesin kymmenes albumi, joka julkaistiin vuonna 1982. Levyllä yhtye oli yleisesti siirtynyt melko kauas alkuperäisestä rock and roll -tyylistään. Albumi myi kultalevyyn oikeuttavan määrän. Albumi oli erittäin suosittu Pohjois-Suomessa, missä Hurriganes keikkaili paljon vuosina 1982–1983.


title: Rockin’ Hurriganes

text: Albumin teosta kitaristi Janne Louhivuori on kertonut, että hän ei pitänyt Remu Aaltosen liian ohjailevasta asenteesta varsinkin kitarasoolojen suhteen. Kitaristina Louhivuori olisi halunnut enemmän päätäntävaltaa siihen, mitä levylle soitetaan, mutta Aaltosella yhtyeen johtohahmona oli omasta mielestään tarkka näkemys tavoitteesta. Nämä ristiriidat Louhivuoren kommenttien mukaan edesauttoivat hänen päätöstään jäädä yhtyeestä pois.


title: Rockin’ Hurriganes

text: Albumin tuottajaksi oli ensin valittu Paavo Maijanen, mutta hänen Eurovision laulukilpailukiireidensä takia ulkopuoliseksi tuottajaksi vaihtui viime hetkellä Kassu Halonen.


title: Rockin’ Hurriganes

text:
A-puoli
B-puoli


title: Rockers

text: Rockers on Sladen kokoelma joka nimensä mukaisesti sisältää yhtyeen "rokkaavimpia" kappaleita. Se on osa Salvon Slade-remasterointisarjaa.


title: Autódromo Internacional de Curitiba

text: Autódromo Internacional de Curitiba (tunnettu myös nimellä "Autódromo de Pinhais" ja "Circuit Raul Boesel") on moottorirata Curitibassa, Brasiliassa. Siellä on ajettu muun muassa WTCC-sarjaa sekä maan vakioautosarjaa. Radalla on myös aiottu ajaa A1 Grand Prix-kilpailu helmikuussa 2006, mutta se peruuntui.


title: 30th Anniversary

text: 30th Anniversary on Remu & Hurriganesin albumi vuodelta 2001. Kyseessä on uudelleen kasatun Hurriganes-yhtyeen ensimmäinen albumi, joka sisältää vanhoja hittejä 2000-luvun versioina, cover-kappaleita sekä yhden uuden sävellyksen. Ainoastaan Remu Aaltonen on alkuperäinen Hurriganes-jäsen.


title: NHL 08

text: NHL 08 on EA Canadan kehittämä ja EA Sportsin julkaisema urheilupeli. Peli julkaistiin Microsoft Windowsille, PlayStation 2:lle, PlayStation 3:lle ja Xbox 360:lle vuonna 2007.


title: NHL 08

text: Uutta pelissä on Skill Stick -ominaisuus. EA on kertonut ominaisuuden helpottavan kiekon kontrollointia pelissä. Tämä ominaisuus mahdollistaa muun muassa kiekon päästämisen lavasta ja puolustajan ohittamisen toiselta puolelta näyttävin harhautuksin. "NHL"-sarjan tuottaja David Littman painottaa kuitenkin, ettei harhauttaminen ole helppoa, kuten ei oikeassakaan jääkiekossa. Se vaatii taitoa ja harjoittelua. Kyse on myös pelaajahahmon kyvyistä: mitä paremmalla pelaajalla kikkoja yrittää, sitä suurempi on onnistumisen mahdollisuus. Kömpelöllä puolustajalla ei tehdä hillittömiä vauhtipyrähdyksiä tai hienoja harhautuksia.


title: NHL 08

text: "NHL 08" sisältää myös Goalie Moden, jossa pelaaja voi ohjata maalivahtia uudessa kolmannen persoonan kuvakulmassa. Kolmas uusi ominaisuus on mahdollisuus luoda omia kuvioita Practice Modessa ja käyttää niitä oikeissa peleissä.


title: NHL 08

text: EA Canada on ohjelmoinut "NHL 08":aa varten uuden luistelumoottorin. Se mahdollistaa täysin analogisen, entistä tarkemman pelaajaohjauksen, joka muuttaa olennaisesti pelituntumaa. Uutta on myös se, että kiekon saa irtoamaan lavasta pelaajan osoittamaan suuntaan. Näin voi esimerkiksi lyödä kiekon puolustajasta vasemmalle, luistella ohi oikealta ja napata kiekko takaisin lapaan.


title: NHL 08

text: Yksi muutos moninpelissä on se, kuinka ihmispelaajien ohjaamat pelaajat erottuvat päiden päällä olevista värikkäistä kolmioista. Viime vuonna käytettiin pelaajien alla olevia rinkuloita.


title: NHL 08

text: "NHL 08":n Create a Play -ominaisuus on myös uutuus. Pelaajat voivat luoda omia pelikuvioitaan ja käyttää niitä peleissä. Tämä tapahtuu hieman hidastetun uusinnan kaltaisella työkalulla, jossa näkee kaikki omat pelaajat. Jokaiselle yksilölle voi luoda luistelureitit ja komentaa, mitä pelaajan pitää tietyllä kentän alueella tehdä. EA:n mukaan pelikuviot toteutuvat lennossa ilman napin painalluksia riippuen siitä, mitä pelaaja tekee ja missä päin kenttää.


title: Philip Lutley Sclater

text: Philip Lutley Sclater (4. marraskuuta 1829, Tangier Park, Hampshire – 27. kesäkuuta 1913, Odiham, Hampshire) oli englantilainen lakimies ja eläintieteilijä.


title: Philip Lutley Sclater

text: Hänen isällään William Lutley Sclaterilla oli talo maaseudulla. Philip kasvoi täällä Haddington Housessa ja kiinnostui linnuista. Hän kävi koulua Twyfordissa ja meni 13-vuotiaana Winchester Collegeen ja myöhemmin Christ Churchiin Oxfordiin, missä hän opiskeli lintutiedettä Hugh Edwin Stricklandin opastuksella.


title: Philip Lutley Sclater

text: Hän aloitti lakiopinnot 1851 ja hänet hyväksyttiin Corpus Christi Collegen jäseneksi. 1856 hän matkusti Amerikkaan ja vieraili Suurilla järvillä ja St. Croix’n yläjuoksulla, josta hän meloi Mississippille. Matkastaan hän kirjoitti teoksessaan "Illustrated Travels". Philadelphian Tiedeakatemiassa hän tapasi Bairdin, Cassinin ja Leidyn. Palattuaan Englantiin hän harjoitti lakimiehen ammattia useita vuosia ja otti osaa Eläintieteellisen seuran kokouksiin.


title: Philip Lutley Sclater

text: 1858 hän julkaisi "Proceedings of the Linnean Society" -sarjassa artikkelin, jossa hän hahmotteli 6 eläinmaantieteellistä aluetta, joille hän antoi nimet Palearktinen, Etiopialainen, Intialainen, Australaasialainen, Nearktinen ja Neotrooppinen. Nämä alueiden nimet ovat edelleen käytössä. Hän myös kehitteli teorian Lemuriasta vuonna 1864, selittämään Madagaskarin ja Intian eläimistön samankaltaisuutta. Tämä teoria on sittemmin haudattu.


title: Philip Lutley Sclater

text: 1861 hänet valittiin Royal Societyn jäseneksi. Sclater oli hyvin tuottelias kirjoittaja, sillä hän julkaisi yli 1 400 kirjoitusta.


title: Philip Lutley Sclater

text: 1874 hän ryhtyi veljensä George Sclater-Boothin (myöhemmin lordi Basing) yksityissihteeriksi, jota tointa hän hoiti 2 vuotta. Sitten hänelle tarjottiin pysyvää virkaa valtionhallinnossa, mutta hän kieltäytyi. 1875 hänestä tuli British Association for the Advancement of Sciencen puheenjohtaja. Yhdistykseen hän oli liittynyt jo 1847.


title: Philip Lutley Sclater

text: Sclater oli British Ornithologists’ Unionin julkaisun "The Ibis" perustaja 1858 ja toimittaja 1858–1868 ja 1878–1912. Hän oli Lontoon eläintieteellisen seuran sihteeri 1860–1903. 1901 hän kuvaili okapin länsimaiselle tieteelle, vaikka ei ollut koskaan tavannut sellaista elävänä. Hänen toimistostaan Hanover Square 11:ssä tuli suosittu kokoontumispaikka kaikille lontoolaisille luonnontieteilijöille. Matkailijat ja kaupunkilaiset vaihtoivat uutisia hänen kanssaan ja hän harjoitti kirjeenvaihtoa tuhansien kanssa.


title: Philip Lutley Sclater

text: Hänen lintukokoelmansa paisui 9 000 näytteeseen ja 1886 hän siirrätti sen British Museumiin. Samoihin aikoihin museo vastaanotti Gouldin, Salvinin ja Godmanin, Humen ja useiden muiden kokoelmat, paisuen maailman laajimmaksi lintukokoelmaksi.


title: Philip Lutley Sclater

text: Sclater nimesi ja kuvaili linnuista muun muassa lila-amatsonin. Hän tutki myös nisäkkäitä, etenkin hirvieläimiä, sarvikuonoja ja kädellisiä.


title: Philip Lutley Sclater

text: Hänen vanhin poikansa William Lutley Sclater oli myös lintutieteilijä.


title: Oikeutta siivoojille

text: Oikeutta siivoojille (engl. "Justice for Janitors") on Yhdysvalloista liikkeelle lähtenyt liike, jonka tavoitteena on siivousalalla työskentelevien työolojen ja palkkauksen parantaminen. Liike sai alkunsa Denverissä vuonna 1985 ja on Yhdysvalloissa järjestäytynyt ammattiliitoksiosana palvelualojen Service Employees International Union (SEIU) -ammattiliittoa. Sittemmin liike on levinnyt muun muassa Isoon-Britanniaan, jossa se käyttää nimeä "Justice for Cleaners".


title: Oikeutta siivoojille

text: Suomen Oikeutta siivoojille -ryhmä perustettiin syyskuussa 2007. Maaliskuussa 2008 Oikeutta siivoojille liike piti kokouksen jossa liikkeelle valittiin toimikunta. Samalla tehtiin siivoojien kahdeksankohtainen vaatimuslista, jossa vaaditaan parannusta palkkaukseen ja työoloihin. Kokouksessa päätettiin myös ottaa liikkeen viralliseksi nimeksi Suomen Oikeutta siivoojille.


title: Maasilta

text: Maasilta (myös viadukti) tarkoittaa siltaa, joka ei ylitä vesistöä eikä ole vesijohtosilta eli akvedukti, vaan se ylittää maastoesteen kuten esimerkiksi laakson tai muun maaston syvänteen. Euroopassa on useita maasiltoja, joiden avulla vilkasliikenteiset valtatiet on linjattu muun muassa laaksoissa sijaitsevien asutuskeskusten ohitse.


title: Maasilta

text: Rautatieliikenteen käyttämää siltaa kutsutaan yleisnimellä "ratasilta". Kahden tien eritasoristeyksessä yli menevän tien siltaa kutsutaan "risteyssillaksi".


title: Maasilta

text: Jos tiesilta ylittää rautatien, metroradan tai raitiotien, kyseessä on "ylikulkusilta". Jos rautatiesilta ylittää ajoneuvoliikenteelle tarkoitetun kadun tai tien, kyseessä on "alikulkusilta".


title: Tom Lundberg

text: Tom Lundberg (s. 1951 Helsinki) on suomalainen kirjailija ja luennoitsija.


title: Tom Lundberg

text: Lundberg on toiminut pitkään eri aikakauslehdissä päätoimittajana. Lundberg on opiskellut Suomessa ja ulkomailla johtamistaitoja, esimiestyötä, tiimityöskentelyä, journalismia ja henkilöstöhallinnon instrumentteja. Hän on luennoinut kotimaassa ja ulkomailla, yrityksissä, yliopistoissa, liitoissa ja yhdistyksissä kymmenille tuhansille ihmisille.


title: Tom Lundberg

text: Lundberg on toiminut vuosikymmeniä journalistina, kirjoittajana ja kustannusalan johtotehtävissä. Hän työskenteli Valituissa Paloissa vuosina 1986–2001, josta suurimman osan ajasta lehden päätoimittajana ja johtoryhmän jäsenenä. Lisäksi hän oli mukana kansainvälisissä projektitehtävissä ja koordinoi pohjoismaisten sisarlehtien toimituksia.


title: Tom Lundberg

text: Vuodesta 2002 lähtien Lundberg on toiminut päätoimisena yritys- ja työyhteisövalmentajana sekä kirjailijana. Hänen keskeisiä aiheitaan ovat johtaminen, asiakaspalvelu muutoksessa eläminen, positiivisuus ja työhyvinvointi, joista hän on kirjoittanut ja toimittanut kaikkiaan yli 20 teosta. Lundberg johtaa Advisor-yhtiöitä, joihin kuuluvat koulutusyhtiö Advisor Finland Pro Oy:n lisäksi kustannusyhtiö Motto Universal Oy. Hän on myös kolumnisti. Lisäksi Lundbergin podcasteja julkaistaan Postiivareiden sivustolla.


title: Renkkusilta

text: Renkkusilta on vesistön ylittämiseen tarkoitettu puurakenteinen palkkisilta, tilapäinen pukkisilta. Renkkusilta on rakennettu ristikkäin asetettujen, tolpista ja palkeista koottujen välitukien varaan ja siinä on puukansi. Se on helppo purkaa tai siirtää jäidenlähdon ajaksi.


title: Renkkusilta

text: Suomessa renkkusillat ovat olleet kelirikkoajan ja jäidenlähdön vuoksi käytännössä tilapäisiä siltarakennelmia, vaikkakin samalle ylityspaikalle on rakennettu joka vuosi uusi renkkusilta. Suomessa sillat on rakennettu keväällä tulvien laskettua ja purettu viimeistään syksyllä ennen jäidentuoloa. Yksityisteillä sijaitsevia renkkusiltoja on korvattu teräsbetonisin siltarakennelmin.


title: Renkkusilta

text: Renkkusilta muodostuu jykevien hirsitelineiden varaan rakennetusta puisesta yleensä yksikaistaisesta siltakannesta. Nämä hirsitelineet antavat sillalle sen nimen: kansanomainen sana "renkku" tarkoittaa jakkaraa, pallia tai (saha)pukkia. Rakennusmateriaalin vuoksi sillat eivät kestä raskaita ajoneuvokuormia, mutta tyypillisesti silta mitoitetaan kestämään alueen tavanomainen liikenne.


title: Magadha

text: Magadha (मगध) oli yksi kuudestatoista niin sanotusta Mahajanapadasta () tai muinais-Intian alueesta. Kuningaskunnan sydän oli Gangesin laaksossa oleva Biharin osa, pääkaupunkina Rajagriha ("kuninkaan talo", nykyinen Rajgir). Magadha laajentui 500- ja 400-luvuilla eaa. valloittamalla naapurinsa Angan, Kashin ja merkittävimmän kilpailijansa Kosalan. Magadhan muinainen kuningaskunta mainitaan Ramayanassa, Mahabharatassa ja Puranoissa, ja erityisesti buddhalaisissa ja jainalaisissa teksteissä.


title: Magadha

text: Kaksi Intian valtauskonnoista on lähtöisin Magadhasta. 500–400-luvuilla eaa. elänyt Gautama Buddha perusti buddhalaisuuden, joka levisi myöhemmin Itä- ja Kaakkois-Aasiaan, kun taas Mahavira perusti jainalaisuuden. Myöhemmin kaksi Intian suurinta valtakuntaa, Maurya- ja Gupta-valtakunnat, saivat alkunsa Magadhasta. Ne edistivät Intian tieteitä, matematiikkaa, tähtitiedettä ja filosofiaa, ja niitä pidettiin Intian "kulta-aikana".


title: Magadha

text: Magadhan kuningaskunta sai alkunsa kaupankäynnin ja maanviljelyn kannalta edullisessa Gangesin laaksossa. Sen ydin käsitti suurin piirtein nykyiset Patnan ja Gayan alueet Etelä-Biharissa ja osan Bengalia ja Orissaa kaakossa. Muihin alueen valtioihin verrattuna Magadhalla oli jo aluksi merkittävä maantieteellinen etu, sillä sen pääkaupungin lähellä sijaitsi hyödynnettävissä oleva rautaesiintymä.


title: Magadha

text: Magadhan varhaisista hallitsijoista on vain vähän varmaa tietoa. Tärkeimmät lähteet ovat Sri Lankan buddhalaiset kronikat, Puranat ja eräät muut jainalaiset ja buddhalaiset tekstit. Vuoteen 540 eaa. mennessä Magadha oli kuitenkin kasvanut alueen voimakkaimmaksi valtioksi Shishunaga-dynastian hallinnassa. Sen kuninkaat Bimbisara ja Ajatashatru laajensivat valtakuntaa entisestään valloittamalla naapurimaat Kashin ja Kosalan. Sittemmin rappeutuneen Sisunga-dynastian kaatoi 300-luvulla eaa. Ugrasena Mahapadma Nanda, joka teki Magadhasta koko Pohjois-Intiassa merkittävän voimatekijän.


title: Magadha

text: Nanda-dynastian jälkeen Maghada oli Chandraguptan perustaman voimakkaan Maurya-dynastian keskus. Se laajeni suurimpaan osaan Etelä-Aasiaa Ašokan hallitessa, ja yhdisti siten lähes koko Intian ensimmäisen kerran yhden vallan alle. 200-luvulla eaa. alkanutta Maurya-dynastian rappiota seurasi pitkä hajaannuksen kausi 300-luvulle asti, jolloin Magadhaa keskuksena pitänyt Gupta-valtakunta yhdisti Intian jälleen. Magadhan asema Intian johtavana keskuksena päättyi Gupta-valtakunnan hajottua 500-luvulla, ja islamin levitessä Intiaan 600-luvulla uudet keskukset, kuten Pala- ja Cholavaltiot alkoivat hallita Intian kehitystä.


title: Magadha

text: Brihadratha-dynastiasta ei ole varmoja historiallisia tietoja. Purana-tekstien mukaan Magadha-valtion perusti Brihadratha-dynastia, joka hallitsi noin 1000 vuotta. Voidaan olettaa, että Puranoiden tiedot ovat ainakin osin historialliset, sillä kreikkalainen historioitsija Megasthenes (n. 350 eaa. - 290 eaa.) mainitsee magadhalaisten hallitsijalistojen olevan niissä. Ensimmäinen hallitsija oli Brihadratha. Hänen poikansa Jarasandha esiintyy myös Mahabharathassa.


title: Magadha

text: Myös pradyota-dynastiasta kertovat tiedot ovat epätarkkoja. Vayu Puranan mukaan Pradyota-dynastia oli vallassa 138 vuotta. Sen valta loppui kansan noustua kapinaan. Uudeksi kuninkaaksi nousi Shishunaga, joka aloitti uuden nimeään kantavan dynastian.,


title: Magadha

text: Sri Lankan buddhalaisten kronikoiden mukaan Pradyota-dynastiaa seurasi Haryanka-dynastia, johon kuuluivat Magadhan tämän ajan merkittävimmät hallitsijat Bimbisara ja Ajatashatru. Tämän lähteen mukaan Shishunaga-dynastia olisi ollut melko merkityksetön ja vain välivaihe Haryanka- ja Nanda-dynastioiden välillä. Bimbisaran ja Ajatashatrun hallintokausi käsitellään kuitenkin tässä artikkelissa Puranoiden mukaisesti Shishunaga-dynastian osana, sillä Puranoita voidaan pitää luotettavampina niiden tarkkuuden vuoksi. Molemmat lähteet kertovat näistä hallitsijoista samat asiat, vaikka sijoittavatkin heidät eri dynastioihin.


title: Magadha

text: Purana-eeposten mukaan Shishunaga-dynastia ryhtyi hallitsemaan Magadhaa 684 eaa. Pääkaupunki oli aluksi Rajagriha, myöhemmin Pataliputra (nykyinen Patna). Tällä kaudella kehittyivät kaksi Intian pääuskonnoista, jotka ovat lähtöisin Magadhasta. Gautama Buddha 500- tai 400-luvulla eaa. perusti buddhalaisuuden, joka myöhemmin levisi Itä- ja Kaakkois-Aasiaan, kun taas Mahavira perusti jainalaisuuden.


title: Magadha

text: Shishunaga-dynastia oli tehnyt vuoteen 540 eaa. mennessä Magadhasta Gangesin suiston voimakkaimman valtion. Kuningas Bimbisara (543–491 eaa.) liitti Magadhaan naapurimaa Angan ja aloitti siten Magadhan voimakkaan laajentumisen. Bimbisara oli naimisissa kovimman kilpailijavaltion, Kosalan prinsessan kanssa. Bimbisaran poika Ajatashatru (hallitsijana 491–461 eaa.) tappoi isänsä, ja seurauksena Kosalan ja Magadhan välille syttyi sota. Rauhansopimuksessa Ajatashatru meni Kosalan nuoremman prinsessan kanssa naimisiin ja sai liitettyä Kosalan Magadhaan. ,


title: Magadha

text: Ajatashatrun aikana alkoi uuden pääkaupungin Pataliputran rakentaminen. Pääkaupungin vaihtoon vaikutti Pataliputran parempi sijainti Licchavia vastaan käytävän sodan kannalta. Jainalaiset tekstit kertovat, kuinka Ajatashatru käytti tässä sodassa kahta uutta asetta: katapulttia ja suojattua hevosvetoista sotavaunua, jossa oli heiluva nuija. Jälkimmäistä on verrattu moderneihin tankkeihin.


title: Magadha

text: Ajatashatrun jälkeen valtakuntaa hallitsi joukko heikompia kuninkaita, joita buddhalaiset kronikat pitävät varsinaisena Shishunaga-dynastiana. Historiallisesti varmaa on, että tämä dynastia kesti vuoteen 424 eaa., jolloin sen kumosi Nanda-dynastia. Tästä eteenpäin historialliset lähteet ovat yksimielisiä.


title: Magadha

text: Nanda-dynastian perusti edeltävän Shishunga-dynastian kuningas Mahanandinin avioton poika. Mahapadma Nanda kuoli 88-vuotiaana, halliten pääosan tämän 100-vuotiaan dynastian ajasta. Mahapadma palautti Magadhan Shishunga-dynastian loppuvaiheiden heikkouden jälkeen Ajatashatrun aikaiselle tasolle ja teki valtion merkittäväksi voimatekijäksi koko Pohjois-Intiassa. Hänen jälkeensä hallitsivat peräkkäin hänen kahdeksan poikaansa. Tämä sekava kausi antoi mahdollisuuden Maurya-suvun valtaannousulle.


title: Magadha

text: Chandragupta Maurya hyödynsi Magadhan sekavaa tilaa ja Syrjäytti hallitsevan Nandakuninkaan Dhana Nandan. Asiaa auttoi kansan tyytymättömyys Nandoihin. Aleksanteri Suuren Intian-retken luoman hajaannuksen turvin Chandragupta alkoi laajentaa Magadhaa ja hänen kuollessaan 301 eaa. Maurya-valtakunta oli koko Pohjois-Intian valtias.


title: Magadha

text: Chandraguptan poika Bindusara laajensi valtakuntaa edelleen lounaaseen, ja hänen kuollessaan Intian niemimaan eteläkärjen lisäksi ainoastaan nykyisen Orissan alueella sijainnut Kalinga vastusti Mauryan valtaa. Bindusaran poika Ašoka valloitti Kalingan. Tuloksena oli niin suuri verilöyly, että sotimispolitiikkaa ajanut Ašoka kääntyi buddhalaisuuteen ja julistautui "ahimsan", väkivallattomuuden kannattajaksi.


title: Magadha

text: Maurya-dynastian hallitessa Intian talous kukoisti ja kauppa ja maanviljely kehittyivät yhtenäisen hallinnon suojeluksessa. Tänä aikana myös Pataliputra kasvoi voimakkaasti ja siitä tuli yksi Intian loistokkaimmista kaupungeista. Kalinga-sodan jälkeen maassa oli puoli vuosisataa kestänyt rauha. Chandragupta Mauryan viehtymys jainalaisuuteen edesauttoi sosiaalisia ja uskonnollisia uudistuksia, kun taas Ašokan buddhalaisuus toi väkivallattomuuden ja sosiaalisen ja poliittisen sovun kansallisiksi ihanteiksi.


title: Magadha

text: Ašokan kuoltua etäisimmät maakunnat julistautuivat itsenäisiksi. Maurya-suku hallitsi kuitenkin vuoteen 184 eaa. asti keski-Intiaa ja Gangesin laaksoa. Tuolloin sotilaskomentaja Pusyamitra Sunga kaappasi vallan.


title: Magadha

text: Sunga-dynastia perustettiin 184 eaa., noin 50 vuotta Ašokan kuoleman jälkeen, kun silloinen Mauryan armeijan ylipäällikkö, Pusyamitra Sunga salamurhasi kuningas Brihadrathan, viimeisen Maurya-hallitsijan. Sunga-dynastia kesti vuoteen 72 eaa., jolloin pääministeri Vasudeva Kanva murhautti kuningas Devabhimin. Sunga-dynastian kausi oli Intian hajaannuksen alun aikaa, eivätkä heikot hallitsijat kyenneet muuttamaan tilannetta


title: Magadha

text: Kanva-dynastia korvasi Sunga-dynastian ja hallitsi Intian itäosaa vuosina 71–30 eaa. Ensimmäinen kuningas Vasudeva salli Sunga-dynastian kuninkaiden jatkaa hallitsijoina entisen valtakuntansa nurkkauksessa. Magadhaa hallitsi neljä Kanvahallitsijaa. 30-luvulla eaa. uudelleen voimistunut Kalinga hyökkäsi etelästä entisen valloittajansa kimppuun ja lopetti Kanva-dynastian ajan. Magadhan romahduksen jälkeen eteläiset Andhra- ja Sātavāhana-kuningaskunnat korvasivat Magadhan voimakkaimpana Intian valtiona. Intiaan ei kuitenkaan syntynyt koko niemimaan yhdistävää voimakasta valtiota, vaan hajaannuksen ja ulkomaisten valloittajien aika jatkui 300-luvulle jaa. asti.


title: Magadha

text: Gupta-dynastia nousi valtaan Magadhan ydinalueilla noin vuonna 240. Vuonna 305 valtaan noussut Chandragupta I alkoi laajentaa pikkuvaltiotaan, ja vuonna 320 hän kruunautti itsensä Magadhan vanhassa pääkaupungissa Pataliputrassa. Sittemmin hän ja hänen poikansa laajensivat valtakunnan käsittämään koko Pohjois-Intian ja Induksen suiston. Monista, muun muassa Samudraguptan (hallitsi 335–370) yrityksistä huolimatta valtakuntaa ei saatu laajennettua käsittämään etelässä Mauryan aikaisia alueita, joskin nämä tunnustivat Guptan yliherruuden.


title: Magadha

text: Guptavaltio oli Mauryan jälkeen suurin poliittisista ja sotilaallisista valtakunnista antiikin Intiassa. Guptavaltion aika oli Intian "kulta-aikaa" matematiikassa, tähtitieteessä ja filosofiassa. Sen aikana buddhalaisuuden merkitys Intiassa väheni ja alueen valtauskonnoksi tuli hindulaisuus. Viimeinen merkittävä Guptahallitsija oli Skandagupta (vallassa 454–467). Hänen jälkeensä valtakunta alkoi nopeasti luhistua heikkojen hallitsijoiden ja hunnien hyökkäysten takia. 500-luvun loppupuolella Guptavaltakunta oli lopullisesti tuhoutunut, ja Intia jakaantui uudelleen pikkuvaltioihin.


title: Pinteli (hevostarvike)

text: Pinteli on hevosen jalkaa joka puolelta suojaava kangasside, joka kääritään napakasti polven ja vuohisnivelen välille.


title: Pinteli (hevostarvike)

text: Niitä käytetään tarpeen mukaan myös lämmittämään ja suojaamaan siirron aikana tai hevosen levätessä. Myös yöpinteleitä voidaan käyttää. Painevaurioiden estämiseksi pinteleiden alla tulee käyttää pintelinalusia tai pintelipatjoja.


title: Swazit

text: Swazit ovat bantukieliin kuuluvaa swazia puhuva kansa, joka asuttaa Swazimaata läheisiä alueita Etelä-Afrikassa ja Mosambikissa. Swazit muodostavat yhdessä zulujen ja xhosien kanssa ngunien etnolingvistisen ryhmän. Swazit ovat perinteisesti olleet maanviljelijöitä ja paimentolaisia.


title: Sarka

text: Sarka voi tarkoittaa ainakin seuraavia asioita:


title: Sarka

text: Sarka-sana tarkoittaa kaistaletta, suikaletta ja palstaa. Sarka on sarkajaon tapauksessa ja muissakin yhteyksissä tarkoittanut pellonkaistaletta, peltopalstaa. Sarka tarkoittaa myös sarkakangasta, jota valmistettiin pitkähköinä suikaleina. Sanalla on myös vertauskuvallisia merkityksiä, kuten "työsarka" tai "elämän sarka". Sanan alkuperäinen merkitys on jokin, joka on särjetty, esimerkiksi haarautuva tie tai oksa. Samasta lähteestä ovat peräisin esimerkiksi sanat "särkeä", "sakara", "sahra" ja "sarake".


title: Perse (mytologia)

text: Perse (, "tuhoaja") tai Perseis () oli kreikkalaisessa mytologiassa Okeanoksen ja Tethyksen tytär; yksi kolmestatuhannesta okeanidista. Hän rakastui auringonjumala Heliokseen ja synnytti tälle Kirken, Aieteksen ja Pasifaen. Yksittäiset lähteet kertovat myös Perseksen ja Aloeuksen olleen heidän lapsiaan.


title: Perse (mytologia)

text: Homeros ja Apollonios Rhodios käyttävät nimeä "Perse", kun taas muut lähteet käyttävät nimeä "Perseis".


title: Perses

text: Perses viittaa kreikkalaisessa mytologiassa kolmeen eri henkilöön:


title: Nettonykyarvo

text: Nettonykyarvo (NPV, ) on toiminnan kannattavuuden mittari. Se on tulo- ja menovirtojen nykyarvojen erotus:NPV = PV(tulovirta) - PV(menovirta)Kun nettonykyarvo on käytetyllä laskentakorolla positiivinen, tulovirta on korotkin huomioiden menovirtaa arvokkaampi. Investointi on silloin kannattava.


title: Mary Todd Lincoln

text: Mary Ann Todd Lincoln (13. joulukuuta 1818 – 16. heinäkuuta 1882) oli Abraham Lincolnin aviovaimo ja Yhdysvaltain ensimmäinen nainen miehen toimiessa Yhdysvaltain presidenttinä vuosina 1861–1865.


title: Mary Todd Lincoln

text: Todd syntyi Lexingtonissa, Kentuckyssä, Robert Smith Toddin ja Eliza Parkerin tyttäreksi. Lapsena Todd sai tuon ajan tytölle poikkeuksellisen laajan koulutuksen, minkä ansiosta Todd muun muassa puhui sujuvaa ranskaa. 20-vuotiaana hän muutti sisarensa Elizabethin luo Illinoisin osavaltioon, jossa hän tutustui tulevaan mieheensä, nuoreen juristi Lincolniin.


title: Mary Todd Lincoln

text: Todd ja Lincoln avioituivat 4. marraskuuta 1842. Parin lapsista ainoa edes kahdenkymmenen vuoden iän saavuttanut oli esikoispoika Robert T. Lincoln (1843–1926). Heille syntyi myös kolme muuta lasta.Abraham Lincoln sai surmansa salamurhaajan luodista 15. huhtikuuta 1865. Leski sairastui asteittain masennukseen ja kärsi loppuelämänsä ajan harhakuvitelmista, joissa hän kuvitteli olevansa äärimmäisen köyhä. 1868 Todd muutti väliaikaisesti Eurooppaan ja asui ainakin Ranskassa ja Britanniassa. Vuonna 1875 Toddin ainoa elossa ollut poika Robert sai hänet toimitetuksi psykiatriseen sairaalaan. Viimeiset vuotensa hän eli Yhdysvalloissa kärsien heikosta terveydestä. Hän vammautui vuonna 1879 kaaduttuaan portaissa ja sairasti lisäksi kaihia, joka johti huomattavaan näkövammaisuuteen. Hän kuoli Springfieldissä, Illinoisissa, sisarensa Elizabethin kotona 63 vuoden ikäisenä heinäkuussa 1882.


title: Highveld

text: Highveld on Etelä-Afrikassa sijaitseva, noin Belgian kokoinen ylänkö. Highveld sisältää Gautengin- itä- ja Mpumalangan-provinssin eteläosat Johannesburgin kaupungista Swazimaan rajalle. Highveldin alueella sijaitsee rikkaita kulta- ja muita mineraaliesiintymiä. Sen alueella asuu noin 4 miljoonaa ihmistä.


title: Aquileia

text: Aquileia on Italian kunta Friuli-Venezia Giulian autonomisella alueella Udinen maakunnassa kymmenisen kilometriä Adrianmeren rannalta. Kunnassa on arviolta 3 359 asukasta (vuonna 2015) ja sen pinta-ala on 36,83 neliökilometriä.


title: Aquileia

text: Aquileia oli muinaisten roomalaisten perustama kaupunki. Siellä uskotaan olevan runsaasti arkeologisia kohteita roomalaisajalta, mutta kaikkia niistä ei ole vielä kaivettu esiin. Keskusaukio, joenvarteen tehty satama ja asuintaloja on selvästi nähtävissä. Kaupungissa on myös uudempaa historiaa, ja sen arkeologiset kohteet sekä tuomiokirkko muodostavat UNESCOn maailmanperintökohteen.


title: Aquileia

text: Aquileian katedraali on alun perin tasakattoinen basilika vuodelta 1031. Vuoden 1379 paikkeilla se uudistettiin goottilaiseen tyyliin. Kirkossa on vaikuttava mosaiikkilattia. Aquileian hiippakunnalla oli keskiajan alussa tärkeä rooli, kun kristinuskoa levitettiin itäiseen Keski-Eurooppaan.


title: Uatu

text: Uatu on Marvel-kustantamon sarjakuvissa esiintyvä kosminen puolijumala, Seuraajien rotuun kuuluva olento, joka rotunsa muinoin vannoman valan mukaisesti tarkkailee ja arkistoi aurinkokuntamme tapahtumia kehittyneen teknologiansa avulla. Koska Marvel-universumin merkittävät tapahtumat liittyvät usein supersankarien edesottamuksiin, ovat nämä joutuneet usein tekemisiin Uatun kanssa, jota sankarit useimmiten kutsuvat Seuraajaksi. Hahmon loivat Stan Lee ja Jack Kirby. Ensiesiintyminen tapahtui "Fantastic Four" -lehden numerossa 13 (huhtikuu 1963).


title: Uatu

text: Suomessa Seuraajan ensiesiintyminen tapahtui Ihmesarjan numerossa 12 (1968).


title: Uatu

text: Kuten muutkin Seuraajat, Uatu on vannonut olevansa puuttumatta toisten rotujen ja olentojen asioihin. Hän on kuitenkin rikkonut valansa useita kertoja auttaakseen ihmiskuntaa. Uatu asuu Kuun Sinisellä alueella, kriiden hylkäämässä kaupungissa. Kun Uatu kohtasi maapallon olentoja ensimmäisen kerran, hän tapasi Ihmeneloset ja rikkoi valansa ensimmäisen kerran paljastamalla olemassaolonsa ihmisille. Uatu, joka on Seuraajien standardeilla nuorekas ja kapinallinen rotunsa muihin jäseniin verrattuna, rikkoi valansa myöhemmin lukuisia kertoja. Kuuluisin näistä kerroista lienee, kun Uatu yritti estää maailmojen syöjä Galactusta saapumasta maapallolle ja lopulta antoi Ihmenelosille avaimen Galactuksen karkottamiseksi - Kaikenlopettajan.


title: Uatu

text: Tämän jälkeen Uatu on säännöllisesti esiintynyt arvoituksellisena tarkkailijana Marvel-universumin seikkailuissa. Hänen tiedetään saapuvan paikalle ainoastaan suuren vaaran tai mullistuksen uhatessa, kuten Uatu teki sisällissodan alkaessa, samaten Uatu näkyi hääseremonian aikana Stormin ja Mustan Pantterin mennessä naimisiin. Uatu hymyilee poikkeuksellisesti vihkivalaa vannottaessa. Uatu on aina suhtautunut Ihmenelosiin erityisellä lämmöllä ja jopa kerran todennut Herra Fantastisen olevan kenties ainoa olento koko universumissa, jota hän voisi kutsua ystäväkseen.


title: Uatu

text: Uatu omaa valtavat psioniset kyvyt, kuten telepatian, kyvyn manipuloida energiaa tahdon avulla ja kyvyn luoda vakuuttavia illuusioita. Uatun yli-inhimillisen monimutkainen älykkyys antaa hänelle mahdollisuuden tarkkailla maapallon ja aurinkokuntamme tapahtumia samanaikaisesti. Uatu kykenee muuttamaan itsensä tuntemattomaksi energianmuodoksi, jonka avulla hän kykenee matkustamaan hyperavaruuden kautta paikasta toiseen säilyttäen kuitenkin samalla tietoisuutensa. Uatu kykenee myös salaperäisten "deltasäteiden" avulla pitämään itsensä kuolemattomana, mutta kykenee myös kuolemaan mikäli menettää halunsa elää.


title: Astronomy and Astrophysics

text: Astronomy and Astrophysics (lyhyemmin A&A tai "Astron. Astrophys.") on suurimpia tähtitiedettä käsitteleviä tieteellisiä julkaisuja. Se julkaisee tutkimusartikkeleja teoreettisen ja havaitsevan tähtitieteen sekä tähtitieteellisten havaintolaitteiden tutkimuksen saralta. Lehteä julkaisee ranskalainen EDP Sciences ja sen tekijänoikeudet omistaa Euroopan eteläinen observatorio.


title: Astronomy and Astrophysics

text: Lehti sai alkunsa useiden pienten eurooppalaisten tähtitieteen alan julkaisujen yhdistyttyä vuonna 1969. Nämä lehdet (perustamisvuosineen) olivatlisäksi vuonna 1992 lehteen yhdistyiAstronomy and Astrophysics ilmestyy viikoittain. Kussakin lehdessä on noin 400 sivua.


title: Jönsböle

text: Jönsböle on Lohjan 17. kaupunginosa, joka sijaitsee noin kymmenen kilometriä keskustasta ja viisi kilometriä Virkkalasta Lohjansaaren suuntaan. Alueella sijaitsee yksi Lohjan hiekkarannoista, Lasitehtaanranta, jossa on uimaranta sekä erikseen hyppytelineet 3, 5 ja 7,5 metriä. Jönsbölessä sijaitsee myös Sappi Limitedin Kirkniemen paperitehdas, jossa on kolme paperikonetta. Tehdas työllistää lähes 800 työntekijää.


title: Jönsböle

text: Suurta osaa Jönsbölen alueesta kutsutaan puhekielessä Kirkniemeksi, vaikka varsinainen Kirkniemen kaupunginosa sijaitseekin Jönsbölestä etelään.


title: Kati Bergman

text: Kati Bergman (s. 12. joulukuuta 1959) on suomalainen laulaja, pianisti ja näyttelijä. Hän on esiintynyt muun muassa puolisonsa J. Karjalaisen albumeilla taustalaulajana. Hänet muistetaan myös Yleisradion vuosina 1984–1985 valmistuneesta viihdesarjasta Mutapainin ystävät sekä 1970-luvun nuorisosarjasta Lehtori M. Hänellä on ollut euroviisuissa lukuisia eri rooleja, näkyvimmin Suomen euroviisukarsintojen juontajana vuosina 1990, 1991 ja 1992.


title: Ilkka Heiskanen

text: Ilkka Viljo Ilari Heiskanen (s. 11. tammikuuta 1962 Hamina) on suomalainen näyttelijä. Hänellä on ollut useita rooleja televisiosarjoissa ja elokuvissa. Heiskanen tuli julkisuuteen tutuksi ensi kertaa Yleisradion vuosina 1984–1985 valmistuneessa viihdesarjassa "Mutapainin ystävät". Hän on juontanut myös lapsille suunnattua sarjakuvatietovisailuohjelmaa "Suuri kupla" sen ensimmäisellä tuotantokaudella.


title: Ilkka Heiskanen

text: Heiskanen opiskeli Teatterikorkeakoulussa vuosina 1981–1985. Hän näytteli Vaasan kaupunginteatterissa 1985–1987 ja Helsingin kaupunginteatterissa 1987–1990, jonka jälkeen hän on toiminut freelancenäyttelijänä. Heiskanen on vieraillut Ryhmäteatterissa, Teatteri Pienessä Suomessa, Tampereen teatterissa, Tampereen työväenteatterissa, Keski-Uudenmaan Teatterissa, Turun kaupunginteatterissa, Pyynikin kesäteatterissa, Kolin kesäteatterissa ja Outokummun kaivosteatterissa.


title: Ilkka Heiskanen

text: Heiskanen palkittiin vuoden 2011 parhaan miessivuosan Jussi-palkinnolla elokuvasta "Hiljaisuus".


title: Ilkka Heiskanen

text: Heiskasesta ilmestyi vuoden 2018 syksyllä 200-sivuinen elämäkertateos "Ilu – Ilkka Heiskanen" esittää, jonka on kirjoittanut Liisa Talvitie ja kustantanut Docendo, ISBN: 9789522915313.


title: Ilkka Heiskanen

text: Hänen veljensä Kari Heiskanen on myös näyttelijä.


title: Lapsisotilas

text: Lapsisotilas on sotaan osallistuva lapsi. UNICEFin määritelmän mukaan lapsisotilas on alle 18-vuotias henkilö, joka joko pakotetaan liittymään armeijaan tai osallistumaan aseelliseen välikohtaukseen tai joka tekee niin vapaaehtoisesti. Useammin kysymyksessä on kuitenkin pakko ja lapsen orjuutus. Riskiä joutua lapsisotilaaksi kasvattavat köyhyys, perheestä eroon joutuminen, huonot koulutusmahdollisuudet ja taistelualueella asuminen.


title: Lapsisotilas

text: Osa lapsisotilaista osallistuu suoranaisesti taisteluihin, mutta heitä voidaan käyttää myös vartijoina, viestinviejinä, vakoojina tai seksiorjina. Toisinaan he osallistuvat itsemurhatehtäviin tai toimivat ihmismiinanpaljastimina. Joskus lapsia lähetetään tekemään julmuuksia lähisukulaistensa keskuuteen, jotta heidän olisi mahdotonta palata takaisin kotiinsa.


title: Lapsisotilas

text: Maailmassa arvioidaan olevan noin 300 000 lapsisotilasta. Edistysaskeleet teknologiassa sekä kevyiden ja helppokäyttöisten automaattiaseiden helppo saatavuus ovat lisänneet lapsisotilaiden käyttöä.


title: Lapsisotilas

text: Saksalaisen tutkimusryhmän 2007 tutkimista Ugandassa ja Kongon demokraattisessa tasavallassa taistelleista lapsisotilaista noin kolmasosa kärsi posttraumaattisesta stressireaktiosta, jonka takia he eivät kyenneet käsittelemään normaalisti kokemiaan traumaattisia asioita, vaan joutuivat käymään läpi niiden aiheuttamia tunnetiloja jatkuvasti uudelleen.


title: Lapsisotilas

text: Arviolta 40 prosenttia maailman 300 000 lapsisotilaasta on tyttöjä. Jotkut heistä toimivat kokkeina tai siivoojina, mutta ylivoimaisesti suurinta osaa tytöistä käytetään seksiorjina. Konflikteista palaavat tytöt joutuvat usein yhteisönsä hyljeksimiksi.


title: Lapsisotilas

text: YK:n yleissopimuksessa lapsen oikeuksista (20.11.1989) sanotaan artiklassa 38: ”Sopimusvaltiot ryhtyvät kaikkiin mahdollisiin toimenpiteisiin varmistaakseen, etteivät alle 15-vuotiaat henkilöt osallistu vihollisuuksiin.”


title: Lapsisotilas

text: Vuonna 2002 voimaan astunut, lasten osallistumista aseellisiin välikohtauksiin koskeva valinnainen protokolla yleissopimukseen asettaa seuraavan ehdon: ”Sopimusvaltiot takaavat, että henkilöitä, jotka eivät ole täyttäneet 18 vuotta, ei värvätä väkisin sopimusvaltioiden asevoimiin.” Lisäksi valinnainen protokolla velvoittaa sopimusvaltiot ”ryhtymään kaikkiin mahdollisiin toimenpiteisiin sellaisen värväyksen ja käytön estämiseksi, mukaan lukien sellaisten laillisten keinojen ottamiseen käyttöön, jotka ovat välttämättömiä tällaisten menettelyjen kieltämiseksi ja kriminalisoimiseksi” (Artikla 4). Mainittu protokolla vaatii sopimusvaltioita myös kotiuttamaan toimivaltansa alueella olevat lapset, jotka on värvätty tai joita on käytetty vihollisuuksissa, ja tarjoamaan apua heidän fyysiseen ja psyykkiseen kuntouttamiseensa (Artikla 6, kohta 3).


title: Syrjäntaan taistelu

text: Syrjäntaan taistelu on Tuuloksen pitäjän Syrjäntaan kylässä 28.–29. huhtikuuta 1918 käyty Suomen sisällissodan taistelu, jossa olivat vastakkain Saksan Itämeren-divisioonan joukot ja itää kohti pakenevat punakaartilaiset. Ainakin 4 000–5 000 pakolaisen joukossa oli punakaartin taistelijoiden lisäksi heidän perheenjäseniään ja myös muita punaisten kannattajia. Kolonna oli matkalla Hauholta kohti Lahtea, mutta Syrjäntaan kylässä noin 400 saksalaisen sotilasosasto tukki heidän tiensä. Kylä oli Tuuloksen silloinen kirkonkylä ja strategisesti tärkeä risteyspaikka, jossa Tampereelta ja Hämeenlinnasta Lahteen johtavat maantiet yhtyivät. Punaiset ryhtyivät epätoivoiseen läpimurtoyritykseen ja useiden tuntien taistelujen jälkeen onnistuivatkin murtautumaan saksalaisten linjojen läpi. Taistelu vaati noin 300 punaisen ja vajaan 50 saksalaisen hengen. Koko taistelu oli kuitenkin aivan turha, koska sillä ei ollut mitään merkitystä sodan lopputuloksen tai silloisen sotatilanteen kannalta. Myös itse taistelun syntyminen oli käytännössä sattumaa, kun pakenevat punakaartilaiset ja tienristeystä miehittämään saapuneet saksalaiset osuivat samaan paikkaan toisistaan tietämättä.


title: Syrjäntaan taistelu

text: Punaisten menetettyä Tampereen 6. huhtikuuta, antoi punakaartin johto muutamaa päivää myöhemmin käskyn vetäytymisestä Kymijoen itäpuolelle, jonne oli tarkoitus muodostaa uusi rintama. Tämän jälkeen itää kohti johtavat maantiet täyttyivät Länsi-Suomesta pakenevista punakaartilaisista, joihin liittyi myös Hämeestä ja Helsingin seudulta pakenevia punaisia. Liikkeellä oli kymmeniä tuhansia ihmisiä, joiden joukossa punakaartin taistelijoiden lisäksi oli myös muita punaisten kannattajia sekä tuhansittain naisia ja lapsia. Hämeenlinnaan kerääntyneet punaiset jatkoivat aluksi itään suoraan Tuuloksen ja Lammin kautta. Saksalaisten lähestyessä kaupunkia ja lopulta vallatessa sen 26. huhtikuuta heidän piti kiertää Tuulokseen Hämeenlinnan pohjoispuolelta Hauhon kautta. Liikkeelle lähtenyt ainakin 4 000 hengen pakolaiskolonna ylitti valkoisten kanssa käydyn taistelun jälkeen Alvettulanjoen 27. huhtikuuta, jatkaen etelään Hauhonselän ja Iso-Roineen järvien välistä kannasta myöden Hauhon kirkonkyläään, jonne he saapuivat vielä samana iltana. Punaisten kolonna koostui jalka- ja ratsuväestä, joilla oli mukanaan erilaista kuormastoa sekä tykkejä. Lisäksi mukana oli naisia, lapsia ja vanhuksia kärryineen sekä tavaroineen.


title: Syrjäntaan taistelu

text: Vallattuaan Hämeenlinnan 26. huhtikuuta saksalaisten komentajana toiminut kenraalimajuri Konrad Wolf lähetti noin pataljoonan suuruisen taisteluosaston Tuulokseen, jossa sen tehtävänä oli ainoastaan suojata strategisesti tärkeä maantieristeys. Majuri Godert von Redenin johtama osasto käsitti kaksi ratsuväkieskadroonaa, polkupyöräkomppanian, konekivääriosaston, ratsuväkipartion sekä 1½ patteria kenttätykistöä. Yhteensä siihen kuului noin 400 miestä. Reden ei kuitenkaan odottanut taistelua, minkä vuoksi hän päätti hajauttaa joukkojaan ja lähetti miehiään usean kilometrin päähän Syrjäntaan kaakkoispuolelle Sydänmaan, Lakkolan sekä Lammin Vaakojan kyliin. Lisäksi polkupyöräkomppania määrättiin Hauhon suunnassa sijaitsevaan Kokkilaan, joten Syrjäntakaan jäi ainoastaan vajaat parisataa miestä.


title: Syrjäntaan taistelu

text: Pakolaiskuormasto saapui Hauhon kirkonkyläan illalla 27. huhtikuuta, jolloin joukkoon oli liittynyt myös noin tuhat pohjoisesta Lempäälän suunnalta pakenevaa punaista. Kolonnassa oli ainakin 4 000–5 000 ihmistä, mutta joidenkin arvioiden mukaan jopa 10 000. Aikalaiskertomusten mukaan sen pituus oli peräti 18 kilometriä. Hauholta pakolaisten oli seuraavana aamuna tarkoitus jatkaa edelleen Tuuloksen ja Lammin kautta kohti Lahtea. Syrjäntakaan saapunut von Reden puolestaan yöpyi Tuuloksen pappilassa rovasti Viktor Järvisen vieraana. Myöhään illalla häntä saapuivat tapaamaan valkoisten everstiluutnantti Leonart Bergström ja kapteeni Hjalmar Söderman, jotka kertoivat, että Hauhon kirkonkylässä oli useiden tuhansien punaisten joukko.


title: Syrjäntaan taistelu

text: Seuraavana aamuna saksalaisten polkupyöräkomppania sekä Södermanin johtama pataljoona määrättiin hyökkäämään Hauholle. Punaiset kuitenkin onnistuivat torjumaan hyökkäyksen kiivaassa taistelussa, jossa kaatui 47 valkoista ja saksalaista sekä 14 punaista. Reden sai tiedon hyökkäyksen epäonnistumisesta ja punaisten etenemään lähteneestä kolonnasta noin kello 10 aikaan aamupäivällä. Tämän jälkeen saksalaiset alkoivat kaivautua asemiin, ja lähestyviä punaisia vastaan siirrettiin Kokkilan kylään eskadroonan verran miehiä hidastamaan heidän etenemistään. Tieto tapahtumista välitettiin myös Hämeenlinnaan, josta kenraali Wolf lähetti muutaman sadan miehen verran apuvoimia kohti Syrjäntakaa. Kello 15 saksalaiset joutuivat ylivoiman edessä perääntymään myös Kokkilasta.


title: Syrjäntaan taistelu

text: Kokkilasta perääntynyt eskadroona saapui Syrjäntakaan noin kello 20.30 punaisten kolonna perässään. Majuri Lothar von Brandensteinin johtamat apuvoimat puolestaan olivat juuttuneet Pannujärven kohdalle noin kolme kilometriä ennen Syrjäntakaa, jouduttuaan taistelukosketukseen punaisten etujoukkojen kanssa. Hämeenlinnasta ja Hauholta tulevat maantiet kulkivat Pannujärven kohdalla vain noin kilometrin etäisyydellä toisistaan, ennen kuin ne yhtyivät hieman ennen Syrjäntakaa. Vaikka saksalaisten apuvoimat eivät päässeetkään perille Syrjäntakaan, ne kuitenkin vaikeuttivat punaisten etenemistä, koska nämä joutuivat nyt kohdistamaan hyökkäyksensä kahteen eri paikkaan.


title: Syrjäntaan taistelu

text: Punaisilla oli kolme haupitsia, viisi kenttätykkiä ja kymmeniä konekiväärejä, joilla he aloittivat tulituksen saksalaisten asemiin noin kello 21. Saksalaiset olivat kaivautuneet puolustusasemiinsa kylää ympäröivälle peltoaukealle noin 1,5 kilometriä leveälle linjalle Korkeilan talon ja Pappilanmäen välille etelään johtavan maantien länsipuolelle. Heidän vähäisestä lukumäärästään johtuen ampuma-asemien välinen etäisyys oli suuri, noin 30–40 metriä. Punaiset yrittivät epätoivoiselta tuntuvaa läpimurtoa koko yön ajan iskemällä keskeytyksettä saksalaisten puolustusasemia vastaan. Taisteluun osallistui myös mukana olleita naisia ja lapsia. Läpi yön jatkuneiden taisteluiden jälkeen Reden totesi lopulta tappioiden käyneen niin suuriksi ja samalla miestensä taistelumoraalin heikentyneen, että hän päätti vetää joukkonsa läheisen Suolijärven rannalla sijaitsevaan Syrjänniemeen säästääkseen ne täydelliseltä tuholta. Myös saksalaisten ammukset alkoivat käydä vähiin. Redenin miehistä oli tuossa vaiheessa taistelukuntoisena enää 60. Osa saksalaisista pakeni myös uimalla Suolijärven yli. Heidän ruumiitaan kerrotaan löytyneen kevään aikana metsistä aina viiden kilometrin päässä sijaitsevasta Lieson kylästä saakka.


title: Syrjäntaan taistelu

text: Ennen vetäytymistään saksalaiset sytyttivät länteen johtavan maantien varrella sijaitsevat talot palamaan hidastaakssen punaisten etenemistä. Tiheään rakennetun kylän talot paloivat tien molemmin puolin, jolloin niistä syntyi tehokas tiesulku usean tunnin ajaksi. Kylän kiertäminen liejuisten peltojen ja niiden keskellä kulkevien ojien läpi oli hevoskärryille mahdoton tehtävä. Taistelut parin kilometrin päässä Pannujärven alueella kuitenkin jatkuivat edelleen. Kello 10 aikaan taloista oli jäljellä enää savuavat rauniot ja punaiset pystyivät jatkamaan matkaansa kylän lävitse. Kuormaston marssi savuavien raunioiden läpi kesti kuusi tuntia, saksalaisten seuratessa tapahtumia kiikareilla läheiseltä Syrjänmäeltä. Selustansa turvatakseen punaiset sytyttivät myös risteyksen toisella puolella olevat talot palamaan ja näin koko keskiajalta periytyvä Syrjäntaan kylä tuhoutui lopullisesti.


title: Syrjäntaan taistelu

text: Syrjäntaan risteys pysyi avoinna noin 10 tunnin ajan. Punaisten jälkijoukkojen ohittessa kylää noin kello 18 aikaan saksalaiset hyökkäsivät heitä vastaan ja ilmeisesti onnistuivat katkaisemaan kuormaston sen häntäpäästä. Syntyneessä sekasorrossa noin 150 punaista jäi vangiksi. Tuntia myöhemmin saksalaiset aloittivat paluunsa Hämeenlinnaan ja luovuttivat vankinsa suomalaisille valkoisille. Samalla he jättivät Syrjäntaan risteyksen miehittämättä. Läpi päässeet punaiset puolestaan jatkoivat eteenpäin vielä parin päivän ajan, kunnes jäivät saartorenkaan sisälle Lahden ja Hollolan seudulla. Taistelussa kunnostautui erityisesti Valkeakosken naiskaarti, joka oli ollut avainasemassa myös Alvettulan taistelussa muutamaa päivää aikaisemmin. Valkeakosken naisista Syrjäntaan taistelussa kuoli ainakin kolme. Taistelun jälkeen vangeiksi jääneiden punaisten joukossa oli myös 30–40 naiskaartilaista, jotka valkoiset teloittivat parin päivän kuluttua Hauholla.


title: Syrjäntaan taistelu

text: Punaisten perääntymisen vielä ollessa käynnissä saapui paikalle Hämeenlinnasta lähteneitä saksalaisjoukkoja moottoripyörällä seurannut ruotsalainen sotapiirtäjä Paul Myrén. Hän kuvaili Syrjäntaan kylää pienen kaupungin kokoiseksi taajamaksi, josta nyt oli jäljellä vain savuavat rauniot. Myrén vertasi näkyä kuviin ensimmäisen maailmansodan länsirintaman tuhoutuneista kylistä ja kaupungeista. Hänen edessään aukeavalla pellolla makasi kaatuneiden saksalaisten ruumiita, joiden kypärät kimaltelivat ilta-auringossa. Kauempana näkyi kaatuneita punakaartilaisia, joiden joukosta maantiellä kulkevat punaiset nostelivat haavoittuneita kärryihinsä. Myrénin kertoman mukaan punaiset riemuitsivat saavuttamastaan voitosta ja juhlistivat sitä ampumalla ilmaan. Kun viimeiset punaiset olivat poistuneet, uskaltautui Myrén pidemmälle kylään, jossa hän löysi raunioista kotieläinten ja liekkeihin menehtyiden ihmisten hiiltyneitä ruumiita. Ehjänä säilyneessä pappilassa hän tapasi kirkkoherra Viktor Järvisen (1864–1938) ja hänen puolisonsa. Myrénin mukaan kirkkoherra vapisi kuin haavanlehti, mutta pystyi kuitenkin vapisevalla äänellään kertomaan tapahtumista.


title: Syrjäntaan taistelu

text: Taistelua seuranneena päivänä Syrjäntakaan saapunut lääkäri J. K. Klemola kuvasi näkymää kaameaksi. Hänen mukaansa yli 30 pitkissä riveissä maantien molemmilla puolilla ollutta taloa oli palanut maan tasalle. Joka puolella lojui röykkiöinä punaisten ruumiita ja kuolleita hevosia. Myös kaikki kylän asukkaat olivat paenneet.


title: Syrjäntaan taistelu

text: Saksalaisten tappiot Syrjäntaassa olivat Lahden taistelun jälkeen toiseksi suurimmat heidän koko Suomen retkensä aikana. He menettivät kaatuneina 48 miestä ja lisäksi 88 haavoittui. Heistä yksitoista on haudattu Syrjäntakaan. Saksalaisten kokeman tappion katsotaan olleen syynä myös von Redenin myöhempään kohtaloon, kun hän teki itsemurhan tammikuussa 1919. Punaisia kaatui heidän oman ilmoituksensa mukaan noin 300 ja haavoittui 315. Syrjäntaan joukkohautaan on haudattu 87 punaista, joista kaksi on naisia.


title: Syrjäntaan taistelu

text: Hämeenlinnaan johtavan tien (nyk. valtatie 10) varteen on haudattu yksitoista Pannujärvellä kaatunutta saksalaista. Paikalla on myös muistomerkki. Syrjäntaassa kaatuneet saksalaiset haudattiin toukokuun alussa Hämeenlinnan Tähtipuistoon, josta vainajat marraskuussa siirrettiin vanhalle hautausmaalle. Syrjäntaassa lähellä nykyisten Ojatien ja Kokkilantien risteystä on 87 punaisen joukkohauta, jonka yhteydessä on myös muistomerkki. Kolmas muistomerkki on Syrjäntaan taistelun muistomerkki "Vapauden leijona", joka paljastettiin Pappilanmäellä vuonna 1968. Veistoksen on tehnyt kuvanveistäjä Urho Heinänen ja sen yhteydessä on myös tykki.


title: Syrjäntaan taistelu

text: Kirjailija Väinö Linna sijoitti "Täällä Pohjantähden alla" -trilogiansa toiseen osaan myös Syrjäntaan taistelun. Kirjan hahmoista Oskari Kivivuori kaatuu taistelussa. Ennen teoksen kirjoittamista Linna tutustui taistelupaikkoihin kulkemalla punapakolaisten reitin Alvettulasta Hauhon kautta Syrjäntakaan. Myös Edvin Laineen vuonna 1968 ohjaamassa elokuvassa "Täällä Pohjantähden alla" on kohtaus taistelusta. Lisäksi taistelua on kuvattu Veijo Meren teoksessa "Ei vaivatta tule vapaus".


title: Korvenperä

text: Korvenperä voi tarkoittaa:


title: Maakuoppa (asumus)

text: Maakuoppa (myös "möysä") on yleensä tilapäiseen asumiseen käytettävä suoja. Kuopan reunoja voidaan vahvistaa esimerkiksi puurakentein, jolloin maakuopasta tulee möysä.


title: Maakuoppa (asumus)

text: Lahden Möysän kaupunginosa on saanut nimensä Joutjärven länsirannalle kaivetuista majaksi varustetuista maakuopista, joita Lahteen kaupalle maakunnasta tulleet käyttivät tilapäisinä majoitustiloinaan.


title: Zelos

text: Zelos (, "kiihko") oli kreikkalaisessa mytologiassa Pallaksen ja Styksin poika ja Niken, Kratoksen ja Bian veli.


title: Zelos

text: Zelos oli paitsi omistautumisen myös kateellisuuden ja äärimmäisen kilpailuhengen henkilöitymä. Yhdessä sisaruksiensa kanssa hän oli Zeuksen seuralainen ja pani täytäntöön hänen käskyjänsä.


title: Kratos

text: Kratos (, ) oli kreikkalaisessa mytologiassa Pallaksen ja Styksin poika ja Niken, Zeloksen ja Bian veli.


title: Kratos

text: Kratos oli voiman, mahdin ja suvereenin vallan henkilöitymä. Yhdessä sisaruksiensa kanssa hän oli Zeuksen seuralainen ja pani täytäntöön hänen käskyjänsä. Aiskhylos menee vielä pidemmälle ja kuvaa Kratoksen hahmona, joka tottelee sokeasti Zeuksen käskyjä kykenemättä tuntemaan sääliä eikä voi ymmärtää niitä, jotka eivät tee samoin.


title: Kratos

text: Videopelihahmo Kratos perustuu mytologian hahmoon Kratos.


title: Bia

text: Bia (, "väkivalta") oli kreikkalaisessa mytologiassa Pallaksen ja Styksin tytär ja Niken, Kratoksen ja Zeloksen sisar.


title: Bia

text:
Bia oli voiman, väkivallan ja pakottamisen henkilöitymä. Yhdessä sisaruksiensa kanssa hän oli Zeuksen seuralainen ja pani täytäntöön hänen käskyjänsä.
Aiskhyloksen näytelmässä "Kahlehdittu Prometheus" hän menee Zeuksen käskystä veljensä Zeloksen kanssa pakottamaan Hefaistoksen kytkemään Prometheuksen kahleilla kiinni kallioon tämän jäätyä kiinni tulen varastamisesta ja antamisesta ihmisille.


title: Johnny Marks

text: Johnny Marks (10. marraskuuta 1909 – 3. syyskuuta 1985) oli yhdysvaltalainen lauluntekijä. Hänet muistetaan parhaiten hänen joululauluistaan, joista kansainvälisesti tunnetuin on "Petteri Punakuono" (1949).


title: Johnny Marks

text: Marks syntyi Mount Vernonissa, New Yorkin osavaltiossa. Hän oli juutalainen. Hän valmistui Colgaten ja Columbian yliopistoista opiskellen myöhemmin Pariisissa. Hän oli toisen maailmansodan veteraani (kapteeni) ja sai sittemmin Pronssitähden.


title: Johnny Marks

text: Marks perusti St. Nicholas Musicin vuonna 1949 ja toimi vuosina 1957–1961 American Society of Composers, Authors and Publishersin johtajana. Hän kuoli New Yorkissa 75-vuotiaana ehdittyään saada vuonna 1981 paikan Songwriters Hall of Famesta.


title: Hoikkalori

text: Hoikkalori ("Loris tardigradus") on lorien heimoon kuuluva puoliapina, joka elää Sri Lankan sademetsissä.


title: Hoikkalori

text: Nimensä mukaisesti hoikkalori on pieni ja hoikka kädellinen eläin, jonka tunnistaa suurista silmistä, pitkistä raajoista, kehittyneistä peukaloista, suurista korvista sekä siitä, ettei sillä ole häntää. Ruumiin koko on noin 116-170 mm ja paino keskimäärin 103-172 g. Turkin väri on tummanharmaa, mutta joukossa on myös hopeanvärisiä karvoja. Kasvojen karvoitus on tumma ja silmien välissä kulkee pystysuunnassa vaaleampi alue.


title: Hoikkalori

text: Lorit elävät jopa 17-vuotiaiksi. Ne elävät pienissä ryhmissä, johon kuuluu naaraita, uroksia sekä nuoria yksilöitä. Ne kokoontuvat päivittäin muutamien tuntien ajaksi nukkumaan ja leikkimään yhdessä.


title: Hoikkalori

text: Täysikasvuiset yksilöt metsästävät yksittäin ja ravinto koostuu hyönteisistä, liskoista, linnunmunista ja joskus myös marjoista, lehdistä ja selkärangattomista eläimistä. Pesä tehdään lehdistä ja oksista tai vaihtoehtoisesti pesänä voi toimia myös ontto puu tai vastaava turvallinen paikka.


title: Hoikkalori

text: Lorit lisääntyvät ympäri vuoden. Tiineys kestää 166-169 päivää, jonka jälkeen naaras synnyttää yhden tai kaksi poikasta. Naaras hoitaa poikasia 6-7 kuukautta. Lorit voivat elää luonnossa jopa 18 vuoden ikäisiksi.


title: SJ9

text: SJ 9 on kiinalainen teknologiademonstraattorisatelliitti.


title: SJ9

text: Sen kehityksen on tilanut "Chinese Comission of Science, Technology and Industry for National Defense" (COSTIND) eli Kiinan kansantasavallan puolustusministeriön alainen tiede- ja teknologianeuvosto.


title: SJ9

text: Satelliitti, joka laukaistaan elokuussa 2007, tutkii ionipropulsiota, tarkkaa satelliitin asennonsäätöä sekä kehittyneitä teho- ja lämmönsäätöjärjestelmiä. Satelliitin hyötykuormana on kaukokartoitusinstrumentteja. Se tekee myös elektronisten komponenttien toimintakokeita avaruuden säteily-ympäristössä.


title: Casertan palatsi

text: Casertan palatsi () on valtava entinen kuninkaanlinna Italian Casertassa. Sen rakennuttivat Bourbon-sukuun kuuluvat Napolin kuninkaat 1700-luvulla suurelliseen barokkityyliin. Linnan rakentamisen aikoihin Napoli ei ollut erityisen suuri tai vauras kuningaskunta, ja silti Casertan palatsi on suurin 1700-luvulla rakennettu palatsi. Palatsi puutarhoineen on UNESCOn maailmanperintökohde.


title: Casertan palatsi

text: Palatsin rakennuttamisen aloitti vuonna 1752 Kaarle VII. Hän ei kuitenkaan koskaan yöpynyt palatsissa, koska luopui vallasta Napolissa ennen palatsin valmistumista, ja siirtyi Espanjaan 1759 hallitakseen sitä Espanjan Kaarle III:na. Rakennustyöt vei päätökseen hänen kolmas poikansa ja seuraajansa Ferdinand.


title: Casertan palatsi

text: Palatsin esikuvana on Versailles, mutta siinä on muistumia myös Madridin kuninkaallisesta palatsista, jossa Kaarle oli viettänyt poikavuotensa. Palatsissa on noin 1200 huonetta. Sen ulkomitat ovat 247 x 184 metriä. Nelikulmainen palatsi sulkee sisäänsä neljä sisäpihaa.


title: Casertan palatsi

text: Puistossa on kanava, joka etenee kohti horisonttia vesiputousten sarjana, ja suihkulähteitä, jotka virtaavat puutarha-altaisiin. Puisto muistuttaa tyyliltään Pietarhovia.


title: Casertan palatsi

text: Toisen maailmansodan aikana yhdysvaltalaiset sotilaat käyttivät palatsia lepokotinaan. Siellä on kuvattu useiden elokuvien palatsikohtauksia, esimerkiksi Tähtien sota -sarjaa ja Vaarallinen tehtävä III -elokuvan kohtaus, jossa Lamborghini-auto palaa.


title: Gustaf Adolf Lewenhaupt

text: Gustaf Adolf Lewenhaupt (24. helmikuuta 1619 Vinäs, Kalmar – 29. marraskuuta 1656 Rautu) oli lopulta Suomessa vaikuttanut ruotsalainen sotapäällikkö, Raaseporin ja Falkensteinin kreivi. Lewenhaupt teki loistavan sotilasuran. Hänet nimitettiin kenraalimajuriksi vuonna 1645, kenraaliksi 1651, valtakunnanneuvokseksi 1650, sotamarsalkaksi 1655 sekä Riian kenraalikuvernööriksi ja Ruotsin suurvalta-armeijan Suomen sotavoimain ylipäälliköksi vuonna 1656.


title: Gustaf Adolf Lewenhaupt

text: Lewenhaupt osallistui rykmentinpäällikkönä kolmikymmenvuotisen sodan Leipzigin taisteluun vuonna 1642 ja taisteli myöhemmin voitokkaasti Baltiassa.


title: Gustaf Adolf Lewenhaupt

text: Ennen kuolemaansa hän organisoi Suomen sotatalouden ja puolustuksen ruptuurisodan ajalle 1656–1658.


title: Lavoslav Ružička

text: Lavoslav (Leopold) Stjepan Ružička (13. syyskuuta 1887, Vukovar – 26. syyskuuta 1976, Mammern) oli kroatialainen kemisti ja biokemisti. hän sai Nobelin kemianpalkinnon vuonna 1939 useita atomeja sisältävien rengasrakenteisten yhdisteiden, terpeenien sekä miesten sukupuolihormonien tutkimisesta. Palkinto jaettiin Ružičkan ja Adolf Butenandtin kesken. Hän sai kahdeksan kunniatohtorin arvoa (4 tieteestä, 2 lääketieteestä, 1 luonnontieteestä, 1 lakitieteestä). Lisäksi Ružička sai 24 muuta tieteellistä kunnianosoitusta.


title: Lavoslav Ružička

text: Ružička aloitti koulunkäyntinsä Osijekissa. Hän vaihtoi ajatuksensa papin opinnoista ja lähti opiskelemaan kemiaa tavoitteenaan saada työ Osijekiin vasta avatussa sokerinjalostustehtaassa.


title: Lavoslav Ružička

text: Myöhemmin Ružička opiskeli Saksassa Karlsruhessa. Hän oli hyvä oppilas niissä aineissa, joista ja piti ja joiden hän ajatteli olevan välttämättömiä ja hyödyllisiä tulevaisuutta varten. Tällainen aine oli orgaaninen kemia. Siksi hänen fysikaalisen kemian professorinsa Fritz Haber vastusti Ružičkan "summa cum laude"n hyväksymistä. Ružička työskenteli yhdessä Hermann Staudingerin kanssa ja saavutti tohtorin arvon vuonna 1910. Yhdessä Staudingerin kanssa hän siirtyi Zürichiin ja toimi siellä Staudingerin assistenttina.


title: Lavoslav Ružička

text: Ružičkan ensimmäiset tutkimukset kohdistuivat luonnossa tavattavien yhdisteiden tutkimiseen. Hän selvitti "Pyrethrum cinereriifolium" - kasvista saatavan insektisidin koostumuksen. Tällä tavoin hän tutustui terpeenien ja tuoksuöljyjen kemiaan.


title: Lavoslav Ružička

text: Vuosina 1916–1917 maailman vanhin parfyymien tuottaja Haarman & Reimer tuki hänen tutkimuksiaan. Terpeenien asiantuntijana hänestä tuli vanhempi lehtori vuonna 1918 ja kunniatohtori ETH Zürichiin. Sieelä hän selvitti yhdessä oppilaidensa kanssa muskonin ja sivetonin rakenteen. Ružička kehitti nimeään kantavan toimintatavan näiden kaltaisten yhdisteiden syntetisoimiseen.


title: Lavoslav Ružička

text: Vuonna 1921 genovalainen parfyymivalmistaja Chuit & Naef ehdotti yhteistyössä. Myöhemmin Ružička työskenteli Ciba Specialty Chemicalsin palveluksessa Baselissa. Vuodesta 1927 hän toimi kolme vuotta Utrechin yliopistossa Alankomaissa. Sittemmin hän palasi takaisin Sveitsiin, joka oli ylivoimainen kemianteollisuudessa.


title: Lavoslav Ružička

text: ETH:ssa hänestä tuli orgaanisen kemian professori ja aloitti uransa loistavimmat vuodet. Hän laajensi tutkimuksiaan steroideihin. Androsteronin ja testosteronin onnistuneen synteesin jälkeen hänen laboratoriostaan tuli maailman orgaanisen kemian keskus.


title: Lavoslav Ružička

text: Vuonna 1940 Ružička kutsuttiin Kroatiaan. Toisen maailmansodan aikana muutamat hänen erinomaisista yhteistyökumppaneistaan tuhoutuivat, mutta Ružička perusti yhdessä nuorten lupaavien ihmisten kanssa laboratorionsa uudelleen. Hänen oppilaittensa joukossa oli muun muassa myöhemmin Nobelin kemianpalkinnon saanut Vladimir Prelog.


title: Lavoslav Ružička

text: Vuodesta 1950 Ružička aloitti biokemian tutkimukset. Näistä tutkimuksista tuli hänen uransa huippu. Vuonna 1957 Ružička jäi eläkkeelle ja jätti laboratorionsa Prelogin johtoon.


title: Morgonbladet

text: Morgonbladet tarkoittaa seuraavia asioita:


title: Scaled Composites

text: Scaled Composites on yhdysvaltalainen lentokoneiden suunnittelutoimisto.


title: Scaled Composites

text: Sen perusti Burt Rutan vuonna 1982. Yhtiö on rakentanut erikoislentokoneita ja tehnyt alihankintatyötä perinteisimpiin. Se rakensi SpaceShipOne-rakettilentokoneen, joka nousi vuonna 2004 yli 100 km:n korkeuteen eli avaruuteen.


title: Scaled Composites

text: Kesäkuussa 2007 kävi ilmi, että Northrop Grumman-yhtiö ostaa Scaled Composites-yhtiön. Se on aiemminkin ollut yhtiön suuri vähemmistöosakas 40 % omistusosuudella.


title: Scaled Composites

text: Burt Rutan jatkaa Scaled Composites -yhtiön johtokunnassa. Yhtiö tarvitsee lisää pääomaa, kun se aikoo rakentaa useamman avaruuden rajalle lentävän aluksen englantilaisen Richard Bransonin Virgin Space -yritystä varten. Branson aikoo myydä avaruusturisteille ballistisia lentoja 200 000 dollarin hintaan. Lennot voivat tapahtua Ruotsin Kiirunasta.


title: Boccia

text: Boccia on kuulapeli, joka kehitettiin 1900-luvun loppupuoliskolla Pohjois-Euroopassa. Boccia on vammaisurheilulaji, joka jossain määrin muistuttaa perinteisiä eurooppalaisia kuulapelejä, lähinnä petankkia. Peli on varta vasten suunniteltu siten, että se soveltuisi niin eriasteisesti vammaisille kuin myös vammattomille. Alun perin peli on suunniteltu CP-vammaisille henkilöille, mutta peli soveltuu myös muulla tavoin vammaisille henkilöille, joille vamma tuottaa motorisia vaikeuksia.


title: Boccia

text: Suomen CP-liitto on järjestänyt boccian SM-kilpailuja, joihin osallistuminen edellyttää vähintään 10 prosentin invaliditeettiä. Suomessa lajia hallinnoi Suomen Vammaisurheilu ja -liikunta VAU, varsinaista kansallista lajiliittoa ei ole. Kansainvälisesti laji kuului aiemmin CP-vammaisten urheilujärjestön Cerebral Palsy International Sports and Recreation Associationin (CPISRA) alaisuuteen. Vuoden 2013 alussa boccian kansainvälinen lajiliitto Boccia International Sports Federation (BISFed) aloitti toimintansa. Laji on kuulunut paralympialaisten ohjelmaan vuodesta 1984.


title: Boccia

text: Toisinaan bocciaa pidetään italialaisperäisenä lajina, mikä johtuu nimisekaannuksesta: italian "bocce" on kuulapeleihin yleensä viittaava sana, jolla tarkoitetaan erityisesti Italian kahta kansallista kuulapeliä, nimiltään "volo" ja "raffa". Jälkimmäisestä tosin näkyy eri yhteyksissä käytettävän nimitystä boccia, mutta kyseessä on täysin eri peli.


title: Boccia

text: Ulkopelissä käytetään kovamuovisia palloja, joiden ympärysmitta on sääntöjen mukaan 270 mm +/- 8 mm (siis läpimitaltaan noin 83,5–88,5 mm). Maalipallona toimii valkoinen pallo. Toinen joukkueista pelaa punaisilla, toinen sinisillä palloilla. Sisäpelissä käytetään vastaavankokoisia joko pehmeästä muovista tehtyjä tai nahkapäällysteisiä palloja. Henkilöt, jotka eivät kykene heittämään palloa, voivat käyttää vierittämiseen kourua. Kourua käyttää avustaja pelaajan ohjeiden mukaisesti.


title: Boccia

text: Kentän leveys on kansainvälisissä säännöissä 6 x 12,5 m. Kenttä jakaantuu kolmeen alueeseen:


title: Boccia

text: Väli- ja maalialueen erottaa toisistaan v:n muotoinen raja, joka kentän keskiviivalla on 1,5 metrin ja sivurajoilla 3 metrin päässä heittoalueesta.


title: Boccia

text: Pelissä pyritään saamaan mahdollisimman monta omaa palloa maalipallon lähelle, lähemmäksi kuin vastustajan paras pallo.


title: Boccia

text: Aloittajaksi arvottu joukkue heittää maalipallon maalialueelle sekä myös ensimmäisen pallonsa. Tästä eteenpäin heittovuorossa on se, jonka lähin pallo ei ole lähinnä maalipalloa.


title: Boccia

text: Pallot heitetään kentän toisessa päässä heittoalueella olevista ruuduista. Kullakin pelaajalla on erän aikana oma ruutunsa, josta hän heittää ja josta hän pääsääntoisesti ei erän aikana saa poistua. Ns. henkilökohtaisessa pelissä (=joukkueessa vain yksi pelaaja) kummallakin pelaajalla on kuusi palloa, kun taas joukkuepeleissä kullakin pelaajalla on kaksi palloa. Kierroksia pelataan parikilpailussa (2 + 2) neljä, muissa pelimuodoissa kuusi.


title: CGS Bradbury

text: CGS Bradbury on kanadalainen vuonna 1915 vesille laskettu rannikkovartioston alus (CGS on ). Alus rakennettiin Sorelissa, Québecissä ja kuljetettiin valmiiksi mitoitettuina osina Selkirkiin, Manitobaan, jossa se koottiin ja laskettiin vesille. Alus toimi uransa aikana Redjoella ja Winnipegjärvellä hallituksen edunvalvontatehtävissä, suorittaen kalastuksenvalvontaa, merimerkkien, loistojen ja majakoiden huoltotehtäviä sekä toimi jäänmurtajana vuosina 1915–1935 sekä 1952–1973.


title: CGS Bradbury

text: "Bradbury" nousi laajempaan tietoisuuteen vuonna 1917, kun se mursi tiensä puolen jalan vahvuisen jään lävitse halki Winnipegjärven viedäkseen lääkäreitä ja lääkkeitä flunssaepidemian kourissa olevaan kylään. "Bradbury" suoritti aktiiviuransa aikana myös useita muita pelastustehtäviä.


title: CGS Bradbury

text: Alus lojui käyttämättömänä vuodesta 1935 aina vuoteen 1952, jolloin siihen asennettiin uusi dieselkoneisto ja se otettiin takaisin rannikkovartioston käyttöön. Aiempien velvollisuuksiensa lisäksi "Bradbury" osallistui myös ruoppaustehtäviin ruoppaajan saattoaluksena.


title: CGS Bradbury

text: Nykyisin alus on näytteillä kuivalla maalla Marine Museum of Manitobassa Selkirkissä.


title: Warwick Estevam Kerr

text: Warwick Estevam Kerr (9. syyskuuta 1922 Santana do Parnaíba, São Paulo – 15. syyskuuta 2018) oli brasilialainen insinööri, genetiikan ja entomologian tutkija, professori, joka tunnetaan genetiikan ja mehiläisten sukupuolen määräytymiseen liittyvästä tutkimuksestaan. Hän on myös vastuussa ns. tappajamehiläisten leviämisestä.


title: Warwick Estevam Kerr

text: Kerr syntyi vuonna 1922 Santana do Parnaíbassa, São Paulossa. Hänen isänsä oli Américo Caldas Kerr ja äitinsä Bárbara Chaves Kerr. Suku oli kotoisin Skotlannista. Perhe muutti Piraporaan vuonna 1925, jossa Warwick Kerr kävi koulua. Hän valmistui maatalousinsinööriksi São Paulon yliopistosta.


title: Warwick Estevam Kerr

text: Hän aloitti tieteellisen uransa Piracicabassa, jossa hän myös suoritti tohtorin tutkinnon ja sai apulaisprofessorin viran. Vuonna 1951 hän suoritti jatko-opintoja vierailevana professorina Kalifornian yliopistossa ja vuonna 1952 Columbian yliopistossa, missä hän oli kuuluisan geneetikon Theodosius Dobzhanskyn oppilas. Vuonna 1958 professori Dias da Silveira kutsui Kerrin avustamaan São Paulon valtionyliopistoon perustettuvan biologian laitoksen toiminnan käynnistämisessä. Kerr johti mehiläisten genetiikkaa tutkinutta tutkimusryhmää. Vuosien 1962 ja 1964 välillä hän työskenteli vastaperustetun São Paulon valtion tutkimuskeskuksen tieteellisenä johtajana. Joulukuussa 1964 Kerr vastaanotti genetiikan professorin viran São Paulon yliopiston lääketieteellisessä tiedekunnassa. Hänen ensisijaisena tehtävänään oli perustaa genetiikan laitos. Laitos toi genetiikan opetukseen uusina alueina matemaattisen biologian ja biotilastotieteen ja oli myös pioneeri tietokoneiden hyödyntämisessä biologiassa ja lääketieteessä.


title: Warwick Estevam Kerr

text: Maaliskuusta 1976 huhtikuuhun 1979 Kerr asui Manausissa Amazonasilla tehtävänään perustaa Amazonin tutkimuksen kansallinen instituutti. Virallisesti Kerr jäi eläkkeelle São Paulon yliopistosta tammikuussa 1981, mutta hän ei kuitenkaan lopettanut tieteellistä uraansa. Vain 11 päivää eläkkeelle jäämisensä jälkeen hän vastaanotti professorin viran Universidade Federal do Maranhãossa, São Luíssa ja toimi hetken aikaa vuosina 1987–1988 yliopiston dekaanina. Helmikuussa 1988 Kerr siirtyi Universidade Federal de Uberlândiin genetiikan professoriksi.


title: Warwick Estevam Kerr

text: Koko ajan Kerr jatkoi pistimettömien mehiläisten Meliponinien tutkimusta. Kerr tuli maailmankuuluisaksi afrikkalaisen mehiläisen ja italialaisen mehiläisen risteyttämisestä, joka alkuvaiheessa synnytti kansallista ja kansainvälistä huomiota, kun Kerrin laboratoriosta pääsi karkuun useita afrikkalaisia mehiläiskuningattaria. Tämän seurauksena useita afrikkalaismehiläisyhdyskuntia, jotka ovat eurooppalaisia mehiläisiä huomattavasti aggressiivisempia, levisi ympäri mannerta, mikä johti useisiin hyökkäyksiin ja jopa muutamiin kuolemantapauksiin. Sittemmin afrikkalaismehiläiset ovat täysin sekoittuneet paikallisiin mehiläisyhdyskuntiin ja ne tunnetaan tappajamehiläisinä.


title: Warwick Estevam Kerr

text: Kerr on tehnyt 513 julkaisua eri aiheista. Hän oli naimisissa ja hänellä on 7 lasta ja 17 lastenlasta.


title: Eric Dane

text: Eric William Dane (s. 9. marraskuuta 1972 San Francisco, Kalifornia) on yhdysvaltalainen näyttelijä, joka tunnetaan parhaiten roolistaan tohtori Mark Sloanina sairaalamaailmaan sijoittuvassa draamasarjassa "Greyn anatomia".


title: Eric Dane

text: Esiinnyttyään San Mateo High Schoolin näytelmässä "Kaikki minun poikani" Dane päätti keskittyä näyttelijän uraansa. Hän muutti Los Angelesiin, jossa hän näytteli pienissä rooleissa muun muassa televisiosarjoissa "Saved by the Bell", "The Wonder Years", "Roseanne" ja "Pulmuset". Vuonna 2000 Dane allekirjoitti sopimuksen rooliin draamasarjassa "Gideon's Crossing", jonka jälkeen hän sai roolin tv-sarjassa "Siskoni on noita".


title: Eric Dane

text: Danen ensimmäinen päärooli oli elokuvassa "The Basket" (1999). Hän esiintyi myös elokuvissa "Zoe, Duncan, Jack & Jane", "Sol Goode", "Feast", "Open Water 2" ja "".


title: Eric Dane

text: Vuonna 2005 Dane vieraili ABC:n draamasarjassa "Greyn anatomia" tri Mark Sloanina. Koska katsojien reaktio hahmoon oli positiivinen, Danen hahmosta tuli yksi sarjan kolmannen kauden päähenkilöistä.


title: Eric Dane

text: Joulukuussa 2006 Dane näytteli tv-elokuvassa "Wedding Wars" homomiehen veljeä, joka kannattaa homoavioliittoja.


title: Eric Dane

text: Dane syntyi San Franciscossa, Kaliforniassa. Hänet kasvatettiin äitinsä tavoin juutalaiseksi ja hän kävi Sequoia High Schoolia (Redwood City, Kalifornia) vuosina 1987–1990 ja San Mateo High Schoolia (Kalifornia) vuonna 1991. Vuonna 2001 hän seurusteli hetkellisesti Lara Flynn Boylen kanssa. Dane meni naimisiin näyttelijä Rebecca Gayheartin kanssa 29. lokakuuta 2004. Vuonna 2010 heille syntyi tytär. Dane ja Balthazar Getty ovat hyviä ystäviä.


title: Palan valtakunta

text:
Palan valtakunta () oli valtakunta, joka hallitsi Intian pohjois- ja itäosia, kanta-alueenaan Bengalin ja Biharin alueet, suunnilleen vuosina 750–1120. Valtakunnan perusti Gopala, joka valittiin demokraattisilla vaaleilla Gaurin kaupungin johtoon vuonna 750. Tämä oli siihen aikaan hyvin harvinaista. Gopala hallitsi kahdenkymmenen vuoden ajan ja laajensi valtapiiriään koko Bengaliin. Hänen seuraajansa Dharmapala ja Devapala laajensivat valtakuntaa Intian pohjois- ja itäosiin. Valtakunta hajosi 1100-luvulla Sena-dynastian hyökkäyksiin.
Palan valtakunnan valtauskontoina olivat buddhalaisuuden Mahayana- ja Vajrayana-suuntaukset. Pala-dynastia rakennutti useita temppeleitä ja vakiinnutti buddhalaisuuden Tiibetiin. Dharmapalan Paharpuriin rakennuttama suuri temppeli on Unescon maailmanperintökohde.


title: Bobby Bare

text:
Robert Joseph "Bobby" Bare (s. 7. huhtikuuta 1935) on yhdysvaltalainen countrylaulaja-lauluntekijä.
Bare kasvoi vaatimattomissa oloissa, työskenteli maatilalla, tehtaissa ja jäätelönmyyjänä 15-vuotiaasta asti. Hän rakensi itse ensimmäisen kitaransa ja alkoi esiintyä alle 20-vuotiaana. 1950-luvun lopulla hän muutti Los Angelesiin ja teki ensimmäisen levynsä vuonna 1958.


title: Bobby Bare

text: Hän on pitkäaikaisen soolouransa ohella vaikuttanut vuonna 1998 perustetussa Old Dogs -kokoonpanossa yhdessä Jerry Reedin, Mel Tillisin ja Waylon Jenningsin kanssa.


title: Elämänmäki

text: Elämänmäki oli Vilppulassa 1900-luvun alkuvuosikymmeninä toiminut hermotauti- ja luonnonparantola jonka perusti 1904 tohtori Edvard Wilhelm Lybeck (1864–1919). Parantolarakennus sijaitsi 15 kilometrin päässä Vilppulan asemalta 189 metriä korkean "Elämänmäen" päällä josta oli näköala neljälle eri järvelle. Parantolassa käytettiin hoitomuotoina ravinto-, ilma- ja aurinkokylpyjä, uintia, savihauteita sekä paastoa ja siellä oli potilaina monia sen ajan kuuluisuuksia kuten Akseli Gallen-Kallela, Mathilda Wrede, Järnefeltit, Juhani Aho, Ilmari Kianto ja F. E. Sillanpää. Lybeckin hoitomenetelmissä oli lähtökohtana se olettamus että ihminen on osa luontoa, ja että luonnon rauha ja kauneus sinällään ovat parantavia elementtejä.


title: Elämänmäki

text: Parantola toimi aluksi Lybeckin ostamassa Katajamäen kruununtorpassa kunnes varsinainen parantolarakennus valmistui 1906 Elämänmäen laelle. Tähän 2–3-kerroksiseen 35 kertaa 17 metrin kokoiseen rakennukseen sijoitettiin parantolan miespotilaat, naispotilaita hoidettiin edelleen Katajamäen kruununtorpan rakennuksissa. Potilaat saapuivat parantolaan pääasiassa laivalla Tampereelta läheiseen "Tyynysniemen" laivalaituriin ja heitä tuli myös ulkomailta saakka. Enimmillään parantolassa oli samanaikaisesti jopa 200 potilasta.


title: Elämänmäki

text: Ensimmäisen maailmansodan puhjettua parantolan toiminta loppui 1917. Parantola joutui vararikkoon ja sen johtaja tohtori Lybeck siirtyi lääkäriksi Kirvun luonnonparantolaan. Hän teki itsemurhan vuonna 1919. Vilppulan kunta osti Elämänmäen parantolarakennuksen ja se siirrettiin 1920-luvun lopulla "Ajosjärven" rantaan maamieskoulun käyttöön. Varsinainen Elämänmäen alue siirtyi Metsähallituksen haltuun 1926 ja siitä muodostettiin luonnonsuojelualue 1994.


title: Elämänmäki

text: Vuonna 1964 pystytettiin parantolarakennuksen perustuksen paikalle tohtori E.W.Lybeckin muistomerkki. Varsinaista Elämänmäkeä peittää nykyisin tiheä kuusikko josta löytyy jopa 40 metriä korkeita kuusia. Elämänmäki on nykyisin luonnonsuojelualue ja kuuluu myös Natura 2000-verkkoon vanhojen metsien suojelualueena. Alueella on runsaasti mukurakuusia ja -mäntyjä.


title: Pohjois-Kap

text: Pohjois-Kap (, , , ) on yksi Etelä-Afrikan provinsseista. Se luotiin vuonna 1994 hajottamalla Kapmaan provinssi kolmeen osaan. Northern Capen pääkaupunki on Kimberley. Provinssissa on arviolta 1 193 780 asukasta (vuonna 2016) ja sen pinta-ala on 372 889 neliökilometriä, joten se on Etelä-Afrikan provinsseista vähäväkisin mutta pinta-alaltaan suurin.


title: Pohjois-Kap

text: Noin 70 prosenttia Pohjois-Kapin asukkaista puhuu äidinkielenään hollannista kehittynyttä afrikaansia. Se on prosentuaalisesti enemmän kuin missään muussa Etelä-Afrikan provinssissa. Seuraavaksi yleisimmät äidinkielet ovat tswana (20 %) ja xhosa (6,5 %). Noin 52 prosenttia asukkaista on värillisiä, 36 prosenttia mustaihoisia ja 13 prosenttia valkoihoisia.


title: Pohjois-Kap

text: Pohjois-Kapin rannikkoa huuhtoo Atlantin valtameri. Provinssia rajaavat Botswanan ja Namibian valtiot sekä Etelä-Afrikan provinssit North West, Free State, Eastern Cape ja Western Cape.


title: Pohjois-Kap

text: Richtersveldin kansallispuisto, UNESCOn maailmanperintökohde, sijaitsee tässä provinssissa.


title: Pohjois-Kap

text: Pohjois-Kap on jaettu hallinnollisesti viiteen piirikuntaan, jotka on jaettu yhteensä 27 kuntaan. Piirikunnat ovat:


title: Vapaavaltio (Etelä-Afrikka)

text: Vapaavaltio (, , ) on yksi Etelä-Afrikan provinsseista. Sen pääkaupunki on Bloemfontein. Provinssin nykyiset rajat ovat vuodelta 1994, jolloin bantustanit lakkautettiin ja liitettiin entiseen Oranjen vapaavaltio -provinsiin. Samalla vanhan provinssin nimi muutettiin. Provinssissa on arviolta 2 834 714 asukasta (vuonna 2016) ja sen pinta-ala on 129 825 neliökilometriä.


title: Vapaavaltio (Etelä-Afrikka)

text: Vapaavaltio sijaitsee Etelä-Afrikan sydämessä. Sitä rajaavat KwaZulu-Natalin, Eastern Capen, Northern Capen, North Westin, Gautengin ja Mpumalangan provinssit. Lisäksi sillä on rajaa Lesothon valtion kanssa. Provinssi on pääosin ylänköä, joka nousee länsiosien 1 220 metristä itäosien 1 830 metriin. Provinssin kaakkoisosassa on Lohikäärmevuoret.


title: Vapaavaltio (Etelä-Afrikka)

text: Vapaavaltio on jaettu hallinnollisesti viiteen piirikuntaan, joista yhdellä on metropolikunnan asema. Piirikunnat on jaettu yhteensä 19 kuntaan. Piirikunnat ovat:


title: Vapaavaltio (Etelä-Afrikka)

text: Alueen talous perustuu erityisesti maissin, durran ja perunoiden viljelyyn sekä karjankasvatukseen. Alueella on myös kulta-, uraani-, timatti ja hiilikaivoksia. Provinssin liikenteen solmukohta on Bloemfontein, jossa sijaitsee myös alueen tärkein yliopisto "The University of the Orange Free State".


title: Vapaavaltio (Etelä-Afrikka)

text: Provinssin asukkaista enemmistö, noin 62 prosenttia, puhuu äidinkielenään sothoa. Seuraavaksi yleisimmät äidinkielet ovat afrikaans (14 %) ja xhosa (9,5 %). Noin 88 prosenttia provinssin asukkaista on mustaihoisia, 9 prosenttia valkoihoisia ja 3,1 prosenttia värillisiä.


title: Juan Ginés de Sepúlveda

text: Juan Ginés de Sepúlveda (1490–1573) oli Espanjan johtava humanisti ja kuningas Kaarlen virallinen historioitsija. Kirjoituksillaan Sepúlveda puolusti konkistadorien käymää kovaotteista, mutta hänen mielestään kuitenkin oikeutettua ja paavin luvalla käytävää sotaa Uuden maailman intiaaneja vastaan. Intiaaneja vastaan käydyt sodat, joiden perimmäisenä tarkoituksena oli intiaanien käännyttäminen kristinuskoon, jakoivat kuitenkin voimakkaasti mielipiteitä.


title: Juan Ginés de Sepúlveda

text: Vuosina 1550–1551 Bartolomé de las Casas ja Juan Ginés de Sepúlveda kävivät kuninkaan toimesta järjestetyssä tilaisuudessa kiistaa valloitussodan oikeutuksesta ja intiaanien kristinuskoon käännyttämisen menettelytavoista (Valladolidin polemikea).


title: Juan Ginés de Sepúlveda

text: Tuossa mittelössä Las Casas vastusti kiivaasti Sepúlvedan näkemystä intiaanien alistamisesta voimatoimin, eli niin sanotulla oikeutetulla sodalla, jonka jälkeen käännytystyö Sepúlvedan mukaan sujuisi nopeasti.


title: Juan Ginés de Sepúlveda

text: Espanjan imperiumin intiaaneja vastaan käymien sotien oikeutuksesta oli jo varhemmin virinnyt kiivas keskustelu, ”Requerimiento”, jota kiihdytti vuonna 1533 Sepúlvedan julkaisema, valloitukseen myönteisesti suhtautuva tutkielma, "Democrates Primus". Tutkielmassa määriteltiin ja hyväksyttiin Kaarle V:n uskon puolesta käymien sotien oikeutus. Las Casas ja hänen tukijansa olivat kuitenkin onnistuneet toimillaan estämään Sepúlvedan tutkielman julkitulon. Ystäviensä ja tukijoidensa, muun muassa Cortésin, rohkaisemana Sepúlveda laati 1540-luvun puolivälissä "Democrates Primuksesta" parannetun laitoksen, joka nykyään tunnetaan espanjalaisella nimellään "Demócrates segundo o De las justas causas de la guerra contra los indios". Sepúlvedan tarkoituksena oli saada teokselleen julkaisuoikeus.


title: Juan Ginés de Sepúlveda

text: Sepúlvedan teos tarvitsi kuitenkin tavanmukaisen kuninkaallisen hyväksymisen tullakseen painetuksi. Consejo de Indias, Intioiden Neuvosto, arvioi teoksen tekstin painamisen arvoiseksi, mutta Kastiljan Consejo Real, Kuninkaallinen Neuvosto, jonka eräänä jäsenenä oli dominikaani Francisco de Vitoria, Salamancan yliopiston rehtori, oli asiasta toista mieltä.


title: Juan Ginés de Sepúlveda

text: Kiista Sepúlvedan teoksen painattamisoikeudesta siirrettiin lausuntokierrokselle Alcalán ja Salamancan yliopistoihin. Kului vuosi kiistan saamatta ratkaisua, sillä Las Casasin onnistui joukkoineen vaikuttaa arvioitsijoiden mielipiteisiin ja näin estää kirjan painamisen siitä huolimatta, että Sepúlvedalla oli mahtavia tukijoita, kuten Sevillan arkkipiispa, Intioiden neuvoston presidentti Valdés, joka lausui mielipiteenään Sepúlvedan teoksesta, että ”se olisi painettava suurin kirjaimin ja että sitä olisi saarnattava saarnastuoleista kaikkialla Espanjassa”. Sepúlvedan "Democrates secundus" sai kuitenkin odottaa kolmesataa vuotta tullakseen espanjan kielelle käännetyksi ja painetuksi.


title: Juan Ginés de Sepúlveda

text: Ilmeisesti Sepúlveda totesi vuonna 1549 teoksensa "Democrates secunduksen" olevan lopullisessa painatuskiellossa, koska kääntyi asiassaan prinssi Filipin puoleen. Kirjeen sisältö kertoo taistelusta, jota Sepúlveda kävi teoksensa puolesta ja kertoo toisaalta, miten herkistä asioista tuolloin oli kysymys.


title: Ryömä

text: Ryömä on suomalainen suku, jonka jäsenet ovat vaikuttaneet mm. työväenliikkeessä. Suvun kantaisä, pääjohtaja Hannes Ryömän isä Sakari Ryömä (ent. Ollila, 1834–1915) oli kotoisin Tyrväältä, josta hän vuonna 1877 muutti maanviljelijäksi Ryömän tilalle Karkkuun.


title: Eddie Lawson

text: Eddie Lawson (s. 11. maaliskuuta 1958 Upland, Kalifornia) on entinen moottoripyöräilijä. Lawson on moottoripyöräilyn rata-ajon nelinkertainen maailmanmestari. Hänen varma ajotyylinsä ja sijoittuminen pistesijoille toi hänelle lempinimen "Steady Eddie" eli vakaa Eddie.


title: Eddie Lawson

text: Lawson aloitti moottoripyöräilyuransa Etelä-Kaliforniassa ajamalla paikallisella hiekkaradalla. Kun riittävän hyvän kaluston löytyminen muodostui vaikeaksi, Lawson siirtyi rata-ajoon. Vuonna 1979 hän kauden lopputilastoissa sijoittui toiseksi kansallisessa AMA 250cc -sarjassa. Tämän jälkeen hänelle tarjottiin mahdollisuutta ajaa Kawasakin Superbike-tallissa ja hän voitti sarjan vuosina 1981 ja 1982.


title: Eddie Lawson

text: Lawson hyväksyi Yamahan tarjouksen ja siirtyi ajamaan 500-kuutioisten maailmanmestaruussarjaan kaudella 1983. Ensimmäinen kausi sujui opetellessa, mutta jo seuraavana vuonna hän voitti sarjan ja juhli vuoden 1984 maailmanmestaruutta. Hän vei mestaruuden myös vuosina 1986 ja 1988, mutta ilmoitti tämän jälkeen siirtyvänsä kilpailevaan talliin Hondaan. Lawson voitti mestaruuden myös Hondalla vuonna 1989 ja hänestä tuli ensimmäinen ajaja, joka on voittanut maailmanmestaruuden peräkkäisinä vuosina eri talleissa.